text:
Inte ’suaze des iniziativis di caratar promozionâl al merete segnalât Radio Dîs. Al è un progjet fat cul jutori de ARLeF (Agjenzie Regjonâl pe Lenghe Furlane), che ’tal è dut intun spetacul interatîf, trasmission radiofoniche e inchieste itinerante ’sul rapuart che a àn i zovins cu la lenghe native e cun chês altris lenghis feveladis in Friûl. Tra il 2010 e il 2011 Dek Ill Ceesa e Michele Polo a son lâts ’ator pes scuelis dal Friûl par presentâ la produzion culturâl contemporanie par furlan e par tirâ dongje opinions ’su la lenghe furlane e ’su esperiencis e percezions linguistichis.
Altris progjets che a tocjin il mont de scuele a tegnin dongje trasmissions radiofonichis e iniziativis specifichis di animazion linguistiche e di promozion de leture pai fruts tant che Flabis a mirinde, cu lis contis e lis filastrocjis de tradizion furlane, selezionadis e letis di Lussia di Uanis. Al cjale bande la scuele e plui in gjenerâl in direzion de promozion de leture ancje il progjet Mariflabis, metût adun cul Comun e cu la Biblioteche di Glemone.


c: text/html

text:
Vescul
Il vescul in tal cristianisim al e' il responsabîl di une diocesi e al e' considerât sucessôr dai apuestui.
Le peraule ven dal grêc eπισkoπoς, che e vûl dî "supervisôr". L'imperatôr roman Costantin I une volte ricognossût il cristianisim come religjon di stât, al cree la figure dal vescul,che in cheê ete al jere ancje un funzionari dal stât roman. Al fo simpri Costantin I a convocâ e a jessi il president dal prin concili ecumenic de storie,chel di Nicee intal 325 d.J.C Di chel moment,il vescul al devente ancje un funzionari public.
In te religjon catoliche,il vescul al e' il prin e il pui âlt dai Sacraments dal Ordin. Plui in bâs si cjate il predi e il diaconât.

robotstxt: allowed

filter: keep


text:
Premi San Simon: Serafini al fâs il bis cu lis sôs Contis sot spirt
Une vitorie ugnule magari e pues jessi casuâl, ma vinci dôs voltis il Premi San Simon al è pardabon une consacrazion. Par chest, si pues dî che la edizion numar 38 e à regalât ai furlans un gnûf mestri de narative in marilenghe, Raffaele Serafini che al à vinçût cu la racuelte di contis intitulade Contis sot spirt. Za vincidôr doi agns fa cun Soreli jevât a mont, l’”ostîr” di Contecurte (il blog li che si publichin contis curtis par furlan e che lui al è il responsabil, ma stant che il blog al ven clamât “ostarie leterarie” lui si fâs clamâ “ostîr”, ndr) al à fat dopli il sucès dal 2015. E se o zontìn ancje che tal 2014 lis sôs Contis di famee a vevin meretade la segnalazion, o podìn sclarî cetant che chest zovin autôr al stedi deventant un pont di riferiment pe nestre leterature. In cheste opare, al pee il destin di 10 personaçs dismenteâts de storie dal Friûl a bocons di poesiis di Federico Tavan. E dut intun dissen armonic.
La novitât plui interessante di cheste edizion e je dut câs la sezion pes produzions audiovisivis. Achì la vitorie e je lade a Elia Adami di Ravasclêt, pal curtmetraç La fontane da Crosere, che al à interpretât cun grande atenzion ae fotografie e ae tension narative il teme dal “Quadruvium” che al da il non a Codroip. La jurie, formade di Marco D’Agostini, Dorino Minigutti e Fabian Ros, no à vût dubis tal assegnâi il San Simon version video. A Udin, inte suaze dal festival Suns Europe, il Prin di Dicembar il video si podarà viodi intun event là che a vignaran presentadis dutis dôs lis oparis vincidoris dal San Simon.
Tornant ae sezion narative, Contecurte e à vude dople sodisfazion: il plui innomenât concors leterari in lenghe furlane al à selezionât di fat jenfri i finaliscj ancje il “famei” de ostarie leterarie, Checo Tam. La sô racuelte Disvuedant il scansel e à lassade une olme inte jurie (formade di Carlo Tolazzi, Walter Tomada e Daniela De Prato), in gracie de atmosfere gotiche e fantastiche des contis che e met dongje. In finâl a son rivadis ancje dôs feminis, e chest forsit al è un altri record. Une e je Sara Del Sal, autore di La clâf di K, une racuelte che e ambiente lis sôs storiis intal mont de musiche classiche e de opare, dulà che K al è cence dubi il codiç (la clâf) di catalogazion di ducj i lavôrs di Mozart; la seconde e je Maria Moreale, cu lis contis Al cres un tei in cheste val. Jê e à vude une menzon speciâl propit pe conte che e da il titul a dute la racuelte. Une storie ambientade intun manicomi e cuntune grande profonditât di introspezion, buine di striâ la jurie.
(LPdF)


text:
COGNONS DAL FRIÛL.
Midiant de storie dai cognons furlans, si fâs ancje la storie dal nestri Friûl. Chest mês, stant che si fasaran lis Olimpiadis a Rio, in Brasîl, us proponìn cognons di atletis furlans che a saran in gare.
(Gjavâts fûr di I cognomi del Friuli di Enos Costantini e Giovanni Fantini ed. La Bassa/LithoStampa. O ringraciìn i autôrs pe disponbilitât e pe colaborazion).
BRAIDOT (BRAIDA, BRAIDOTTI)
Al ven di braide, tiermin che al indiche «un toc di teren avonde grant fûr dal paîs». Une braide e pues jessi ancje dongje di cjase, ma ni piçule, ni sierade, a diference di un broili o di un bearç. La forme Braidot si cjatile a Mosse, Vierse, in comun di Romans dal Lusinç e a Gurize. Intal 1545 al è segnât a Gramoian un Giovanni Braidotto qm. Zuanne della Villa di Rualis; intal 1598 une casa Braidotta; intal 1600, scrit ancje Braidot, si cjatilu a Muimans.
CAINERO
Al podarès vignî dal non todesc di persone Heiner (-ei si leilu –ai e –H al pues deventâ –C tes lenghis romanzis), variant di Heinrich, ven a stâi Indrì. Cognon ben presint a Udin e a Remanzâs (chi il Mulino Cainero che al à molât la ativitât intal 1992); presint a Cividât e a Tavagnà. Intal 1185 Kainerus de Porto a Cividât; 1466 Cainer a Dartigne; 1573 Zuan di Vignut Cayner de Malazump; intal 1528 Girolamo Cainero “Dominiciano” notaio di Udine.
MIZZAU
Cognon tipic di Bean, in comun di Codroip. Si pues pensâ che al vegni di un non par todesc di un paîs no par fuarce logât intun lûc gjermanofon: intal Imperi asburgjic, i paîs che a jerin in Slovenie, Cechie, Slovachie e v.i. a vevin la traduzion par todesc. Il paîs però, no vin rivât a individuâlu. Si cjatilu numerôs a Bean za ae fin dal Cuatricent in formis variis: Mizau, Mizao; Mizaum; Mizanno; Mizzau. Par esempli: 1496 iuxta campum rectum per Colaum Mizaum de Beano.
ROSSIT (ROSSITTI, ROSSITTO)
Diminutîf di ros, il colôr: al è une vore probabil che al vegni duncje di une carateristiche fisiche di persone. Intal 1337 a Spilimberc: post domum dominae Borgae iuxta domum Jacobi dicti Russitto de Raussetto. La forme Rossit si cjatile a Pordenon intal 1545: Tomaso q. Ser Pietro Rossits detti del Sal.
TROST
Si lu cjate des bandis di Gurize: 1722 Andrea Trost decano di Santo Vitto di Vipacco; 1722 Thomaso, Filippo, Gioseff e Urban Trost, vignaioli in Santo Vitto. ❚


text:
IL FERÂL. La conversion in Cjargne
Predi in Cjargne e conversion dal popul in non dal vanzeli: pre Antoni al da merit de sô rinassite interiôr graciis ae figure di Pre Checo, al grup di amîs di Glesie Furlane. Ancje lis pagjinis plui bielis dal vanzeli se no si messedin cu la vite concrete de int, a restin peraule astrate, lontane, che no tocje il cûr de int. (pre Roman Michelot)
E je stade dure, a son stâts moments, sore dut par resons di salût e di dificoltâts pastorâls e incomprensions, che le ai zuiade dute, ma chel predi che si rimpinave pai prâts e pes monts de Cjargne, che al jentrave tes cjasis dai cjargnei cun grande confidence e libertât, che al invidave la sô int a no vê pôre, a sielzi simpri la libertât e la dignitât e a paiâ dut il presit che al coventave, nol jere plui chel che al leve daûr dai principis filosofics e teologjics imparâts in seminari e nancje il capelan zelant e indurmidît di Codroip, ma un om che al resonave cul so cjâf, al diseve ce che al pensave, al frontave cui predis discussions di teologjie e di Scriture e al voleve o si iludeve, cun grande ingjenuitât, di ribaltâ la glesie.
Nol covente zontâ che mi à judât un grum, in cheste rigjenerazion, la figure di pre Checo, che si cjatavisi ogni an a fâ la Sense a S. Pieri di Cjargne e ancje il grup di Glesie Furlane che si stave dant dongje in chei agns. Come che mi à zovât in ogni sens la scuele. Tant la scuele di religjon al Stringher di Tumieç, che mi permeteve di vivi a contat cun tante zoventût imbombade di ideis libertariis targadis ‘68 ,che la scuele artesanâl fate ogni dì in canoniche pai fruts che no vevin mût di frecuentâ la scuele medie di Darte e, soredut, la scuele elementâr publiche di Treli. Mi à permetût di coltâ sistematichementri il gno cjâf cun libris di ogni ordin e grât (o soi simpri stât un letôr disordenât e passionât di libris, che a son la uniche robe che mi permet di comprâ cence culumie), di imparâ a meti jù lis ideis cun ordin e clarece, par jessi capît de canaie, e, last but not least, di cjapâmi une palanche che mi sigurave la indipendence economiche. E ancje chi o scuen vêi a grât a pre Checo che mi tontonave salt: “Se tu vuelis berghelâ cuintri i superiôrs, tu âs di sigurâti la pignate a misdì! Se no ti cjaparan par fam”.
Nol è che il timp de Cjargne, i cutuardis agns passâts ventisù, a sedin stâts une spassizade a sun di musiche framieç dai garofui. A son stâts agns impegnâts e tormentâts. Sul imprin, mi pareve di jessi il rapresentant esclusîf di Jesù Crist e di vê la privative dal Spirt. Mi someave che se no metevi la lenghe, se no corezevi, se no mi intrometevi, se no fasevi sintî la mê vision religjose, la mê “veretât”, o tradivi la mê mission di pastôr. E al sucedeve cu la int come che al sucêt cuant che si tire la cuarde. Un al tire di une bande e un al tire di chê altre e, dal moment che nissun nol à voie di pierdi, ognidun al tire plui di chel che al covente e al riscje di viodi tal compagn di zûc un aversari e di lassâsi, ae fin, plui lontans di chel che si jere al inizi. Parcè che ancje la int e veve lis sôs resons, la sô filosofie e teologjie, il so cjâf e il so cûr. La gracie grande che il Signôr mi à dât e je stade chê di metimi dongje de int e de sô bande, e no cuintri, e di cirî in ogni so compuartament, ancje chel che no rivavi a capî, lis lôr resons e la lôr buine fede. Cussì no si sin cjatâts a tirâ un di une bande e un di chê altre, ma ducj o fasevin la stesse strade e si devin une man par lâ indenant te stesse direzion: la direzion de incjarnazion de fede, vadì il tentatîf sincîr di incjarnâ la eterne veretât dal vanzeli te veretât storiche de mê int. O ai capît che la veretât teologjiche o teologâl e restave astrate e sterpe se no jentrave tal cjâf e tal cûr de int, come la semence tignude sul cjast. Si veve di semenâ la veretât tal cjamp e tes cumieriis de int, par dâi concretece ae veretât e spiritualitât ae storie. Dut chest al voleve dî une robe sole: che no jeri jo il pastôr dai miei fedêi, ma ancje jo o jeri piore, e no des plui fedelis, e che o vevin insiemi di lassâsi cjapâ e compagnâ dal unic pastôr, il Signôr Jesù, il vêr responsabil de parochie, il vêr mestri e catechist, il vêr plevan dal paîs.
di pre Anton Beline


text:
GARAGE 77
€ 10,00 € 5,00
150 disponibili
BREVE DESCRIZIONE
«Claudio – il festival di Stoccarda al è un festival gros… cjape Folkest chi in Friûl… si fâs a Spilimberc, ma tu tu podis benissim lâ a sintî yb conciert… ancje a Lubiane.
Elvio – Alore, il festival di Stoccarda al è cussì gros, ma cussì gros che nû i podin ancje in place a Grediscje!… Cjale, mi sta vegnint un nervôs…»
Il Teatro Incerto (Fabiano Fantini, Claudio Moretti e Elvio Scruzzi) al è il plui popolâr grup teatrâl furlan. Nassût tal 1985 in 30 agns di ativitât al â realizât tancj spetacui e miârs di replichis in ducj i cjantons e situazions dentri e fûr dal Friûl. Fra chescj Le scarpe prendono piede, la trilogjie Four, Dentri, Laris, Maratona di New York, I mosaiciscj, Muradôrs. Cence dismenteâsi des publicitâts e des trasmissions radiofonichis e televisivis, deventadis dai mîts de culture furlane popolâr dal dì di vuê.
Descrizione
La maturitât e puarte cun se, des voltis, une diminuzion de passion, un raletament de esaltazion creative, une ande plui strache poiade sul cuotidian. Se une volte a jerin i 35 agns la metât de vite, cumò il timp al è une vore slungjât… Su chestis riflessions, il Teatro Incerto al à puartât in sene un gnûf, esilarant e profont spetacul. Chest libri al è la senegjature.
La maturità porta con sé, a volte, un fisiologico calo della passione, un rallentamento dell’esaltazione creativa, una postura più adagiata sulla stanchezza del quotidiano. Se un tempo erano i 35 anni la metà della vita, adesso questo tempo si è molto allungato, arrivando alle soglie dei 45 e forse, oltre. Su queste riflessioni, il Teatro Incerto ha portato in scena un nuovo, esilarante, profondo spettacolo di cui questo libretto è la sceneggiatura.
Recensioni
Ancora non ci sono recensioni.
libri correlati
-
DINDARINE DINDARONE
Cheste racuelte di “Dindarine Dindarone” di Marisa Scuntaro e je nassude de sô passion pe ricercje su la musiche popolâr e dai nestris resonaments intor di cetant che i zove al cerviel dai frutins a pene nassûts il contat cu la lenghe dal ambient indulà che a nassin. Anzit o vin discutût a dilunc su lis discuviertis dai specialiscj che nus mostravin la impuartance di svilupâ la percezion auditive, vâl a dî la capacitât dal organisim che si svilupe tal grim de mari di scoltâ par jessi bon di inviâ pulît il procès di educazion in dôs o plui lenghis diferentis. Une capacitât che e je ereditarie ma che però si sfante besvelte. Lu disin simpri i ricercjadôrs, precisant che la abilitât distintive e scomence a calâ jenfri i sîs e i dîs-dodis mês di vite dal frut e che la mancjance di stimui che i vegnin dal ambient e prodûs une sorte di sclerosi des sinapsis cerebrâls. Cheste sorte di invecjament de potenzialitât dal nestri cerviel par mancjance o par scjarsetât di stimui sonôrs e rivuarde soredut la fonetiche, sei a dî la pronuncie. E va indenant planc a planc, in maniere graduâl e progressive fintremai che la persone e devente un fantacin o une fantacine. Dopo di chest moment, definît dai esperts “pont critic”, la persone e sarà in stât di imparâ pulît altris aspiets dal sisteme lenghistic come par esempli la gramatiche o il lessic ma e fasarà fadie a fâsi passâ par un natîf: un natîf furlan, talian, inglês o todesc. Si diseve dal lenghist Roman Jakobson che al jere un poliglot che al fevelave rus in dîs lenghis par vie che lis veve imparadis dutis di grant cence pierdi mai l’acent rus, la sô marilenghe!
Su la fonde di chescj principis al è partît un progjet di ricercje che al à come obietîf chel di racuei une schirie di cjantis di scune, di nainis, di cjantarelis, di tiriteris e di filastrocjis tes varietâts di furlan, di todesc, di sloven e di venit dal teritori regjonâl dopradis soredut par cuietâ o indurmidî i piçui. La ricercje e à domandât une vore di timp pal fat che nol è stât facil cjatâ lis informadoris e convincilis a regjistrâ. Ben dispès, ancje parvie che al è di dopo mai che lis nonis e lis maris si son lassadis convinci a no doprâ plui la marilenghe in cjase specie cui piçui, chescj aspiets de tradizion popolâr a si son planc a planc sfantâts. In ogni mût Marisa Scuntaro e je rivade a fâ une “grande campagne di sgjâfs” come che si dîs tes ricercjis archeologjichis e e à metût adun une schirie di cjantis, par furlan; par venit (1 di Maran e 1 di Pordenon); 4 par sloven (2 di Rezja/Resie, 1 di Platišče/Platischis , 1 di Ofian/Pegliano), 3 par todesc (1 di Zahre/Sauras e 2 di Tischlbong/Tamau). La racuelte e à dentri ancje cualchi tiritere recitade, une par bisiac e une unevore cognossude che e siere la racuelte. E je dite sù di une frutine furlane e e ofrìs ai scuelârs un biel esempli par lâi daûr.
Al covente rimarcâ che lis peraulis des nine-nanis, des filastrocjis e v.i. dispès no àn un significât precîs. Si trate difat di formulis convenzionâls: onomatopeis o creazions concepidis par fâ rime o par mantignî il ritmi. Nol è il sens che al impuarte ma il sunôr che al conte.
Chestis filastrocjis e tiriteris a jerin compagnadis di moviments precîs (il sù e jù de gjambe de mame o dal pai, come se a fossin cjavai; segns cul dêt su la manute e v.i.) e chescj moviments a laressin conservâts cuant che si torne a proponilis ai fruts.
A son stadis di fat armonizadis ancje cuntun voli ae didatiche de lenghe e presentadis intun CD. Mi somee di podê dî che la vôs di Marisa e rispuint ad implen ai criteris di fedeltât ae tradizion popolâr e tal stes timp a lis esigjencis di une didatiche atente a creâ chel ambient vîf e plen di stimui che si diseve tal imprin.
de Introduzion di Silvana Schiavi Fachin / Silvana Spajota dai Sclâs
-
CUATRI STAGJONS DAL AN – Contis de disincressite
Tal cuadri modest, magari cussì no, de leterature furlane in prose, la plui part dai autôrs e somee che si vebi fermade tal revoc dal passât, dispès cu la nostalgjie di une civiltât dulà che i valôrs fondamentâi e condividûts a son lâts pierdûts par simpri. Masse voltis la realtât storiche e ven sacrificade par dâi spazi a une mitologjie che e sglonfi la nestre braùre, cence contradizions, miseriis fisichis e mentâls, injustiziis.
Tal stes timp, dut chest al à fluscât il voli viers il Friûl di vuê, viers lis sôs dinamichis economichis e sociâls, i moviments migratoris, lis inovazions tecnologjichis, i procès interculturâi. Cussì, no si rive a viodilu cuntune prospetive di incressite e di trasformazion dulà che la lenghe di chenti e cjati une sô colocazion che no vebi di murî parie cu la disparide dal mont contadin…
-
DON CHISCIOTTE
Il Teatro Incerto nus propon il so Don Chisciotte stralunât e in marilenghe, zuiant dentri e fûr dal test, domandantsi cui che al sei, vuê, il nobil cavalîr. Il grup, dopo vê presentât il Don Chisciotte ai fantats che a frecuentin lis scuelis mediis, al torne sul test di Cervantes intune esilarante riscriture par adults che, intal stîl des comediis de compagnie, al met adun une comicitât fulminante e moments di riflession.
-
LA BANCIA DA LI’ PERAULIS PIARDUDIS
La panchina delle parole perdute affiora e riaffiora: cornice ineludibile, anche quando la sua presenza è solo postulata, collante, garanzia per la raccolta di unità, poemetto con la galleria dei suoi destini dolenti, inventario di esistenze grame, che la bancia, con funzioni e inquadrature che non sempre collimano, rende tangibili.
-
CONTIS DI FAMEE
Lis storiis di Raffaele Serafini a van indenant e indaûr intal timp dilunc di un troi che nus permet di butâ la voglade suntun pocjis des vicendis cressudis sul arbul gjenealogjic di une famee dal Friûl di mieç. Di conte in conte a cambiin duncje i protagoniscj, i timps, i stîi di vite, il paisaç che si pues viodi dulintor e, ae fin, a ’ndi ven fûr un Friûl che al è tal stes timp familiâr e fûr dai schemis.
Dulà finissie la realtât e dulà tachie la invenzion? La veretât e je che nol è cussì impuartant savêlu parcè che, une volte tirâts dentri di une conte, si jentre intun mont che al è reâl ancje cuant che al è fantastic e che al è inventât ancje cuant che al è vêr.
Le storie di Raffaele Serafini vanno avanti e indietro nel tempo lungo un sentiero che ci permette di gettare un occhio su alcune delle vicende cresciute sull’albero genealogico di una famiglia del Friuli di mezzo. Di racconto in racconto cambiano dunque i protagonisti, i tempi, gli stili di vita, il paesaggio che si può vedere tutto intorno e alla fine ne viene fuori un Friuli che è nello stesso tempo famigliare e fuori dagli schemi. Dove finisce la realtà e dove comincia l’invenzione? La verità è che non è così importante saperlo perché una volta coinvolti in un racconto, si entra in un mondo che è reale anche quando è fantastico e che è inventato anche quando è vero.
-
ISULIS – isole
Arcipelaghi
L’isola è un topos simbolico e letterario tra i più antichi e resistenti.
L’isola è mondo a sé, chiuso, lontano, sempre altrove rispetto alla norma, al dato, alle cose. In essa si può trovare il locus amoenus o l’incubo, la trappola mortale o la salvezza.
Sempre si trova o si spera di trovare la differenza: nessuna isola sarebbe più deludente da trovare se non un’isola che non ha nulla di differente dalla terra ferma, che non abbia sviluppato forme, presenze, assenze che la rendono narrabile.
Per tratteggiare un’isola bastano pochi elementi: il mare, spazio inquieto che per i greci sottostava all’imperio di un altro dio, rispetto alla terraferma, il cielo con i suoi presagi d’aria ed un pugno di terra circondata, sola, impotente.
L’isola non è terra e non è neppure mare. Da questo vive assediata e di questo sopporta la frusta salata di onde e maree. Luogo in cui essere e divenire riescono a manifestarsi in modo trasparente.
Così, è stato abbastanza facile anche per me rifugiarmi in questa metafora. Questa raccolta dice del separarsi dal mondo e dal suo fluire, dell’essere “isola” costretta ed assediata, pietrificata nelle possibilità.
“Mârs” è l’assenza di terra che ogni isola mostra, ma allo stesso tempo anche l’assenza di mare laddove mare ci dovrebbe essere. E’ anche l’impossibilità dell’essere: non c’è nessuna sospensione temporale che salvi dall’erosione della costa ad opera delle maree.
Tutto continua a divenire e ciò lo scopre chi dall’isola riesce ad uscire: non gli viene restituito lo stesso sé né lo stesso mondo, ma una geografia altra, fatta di altre forme e altri movimenti.
Seconda sezione del libro è “San Pauli”, che isola lo è stata davvero, per tutto il ‘600, quando il Tagliamento l’aveva chiusa fra due rami e che ha sviluppato nei secoli seguenti una propria originalità rispetto al territorio circostante.
A San Paolo ho lavorato per vari anni entrando in tutte le case ed imparandone le parole. Ogni giorno percorrevo un cerchio di chilometri ed ogni giorno incontravo gli stessi campi, le stesse case, le stesse persone. Per me il privilegio di assistere al tralucere di essere e divenire.
Circolo ermeneutico nel mio girare quotidiano, la com-
prensione di un testo che restava e si rinnovava insieme al mio stare e rinnovare.
A legare assieme queste parti circondate e agitate dall’acqua, ci sono “I pomodoros da la Nives”, le opere da fare giorno per giorno, un elemento di terra, un legno salvifico.
I pomodori che Nives, mia madre e Tin, mio padre, ogni anno coltivano. A loro modo un’altra isola, un altro
modo di essere isola, dove fatica e gioia si offrono, come possibilità cosmica di condivisione, ad ogni passante.
Infine dei saluti. A tre donne: Alba, Sabrina e Francesca che attorno all’isola stavano. A quelli di San Paolo, a quelli che, ora più che mai, non hanno morte. A Rita Ferro, a don Gigi Zadro e alle nostre eucarestie di tabacco. A Marco e Anna. A Ennio, che arriva in grava alle sei di sera con la chesterfield in bocca, lo shampoo e la musica a manetta. A Marco, in attesa di un altro aperitivo. A Raff BB, Guido, Lussia, Bianca, Alfredo, Fabian, Maurizi, Pauli, Vera, e tutti gli altri garps e trastolons, perchè è una consolazione pensare di avere a che fare con loro, comunque sia, fino alla fine. A quelli di Mortegliano, di Andreis, del Disquisito e di Acque di Acqua. A Giacomo Sandron, perché è meglio che se ne stia alla larga. Ai soliti goriziani.
A Alessandra per tutto quello che ha fatto e che fa.
Per tutti quelli che, ovunque, esercitano il sacrosanto diritto di camminare, muoversi, migrare.


text:
… sul puint e svintule bandiere zale/blu !
Un bon proponiment par l’an che e ven al è chel di pandi la nestre identitât furlane, rivant ad ore a vinci la antighe vergogne di fevelâ la mari lenghe in public. Mi auguri che la int cuant che si cjate a scuele, par strade, intai lûcs publics e fasedi un piçul sfuarç e, cjapantle a pet, e feveli par furlan. Ma ancje che o tachin a lei e a scrivi par furlan. Si viodin ator dai libris di storie furlane indulà e je dome la jentrade par furlan, masse pôc par mantignî vive une lenghe, cuant e coventarès sedi scrivile sedi leile.
Nus fasarès ancje plasê che intai mass medie, come previodût de leç, a fossin plui spazis par il furlan. Cumò lu si scolte dome par Radio Onde Furlane e 30 minûts par la Rai regjonâl cuant che par altris lenghis minorizzadis i spazis a disposizion a son une vore di plui. Ma par meti in vore chest proponiment e bisugnarès puartâ la sede regjonâl de RAI a Udin e fâ in mût che i gjornaliscj a fossin di marilenghe furlane. Salacor no spindint cetancj bêçs par il teatri Verdi dal cjâf lûc cjarsulin, 14MLN di euros intal 2014, e invistint in culture furlane fuarte.
Une altre robe cetant triste a je stade la leç finanziarie de gnove zonte regjonâl che e gjave, magari cussì no, i finanziaments par l’insegnament dal furlan intes scuelis, lant cuintri dutis lis leçs di tutele dal furlan ma soredut pandint la politiche de çampe viers de lenghe e de identitât furlane. Par il 2015 il nestri proponiment e sarà inalore chel di domandà che il furlan e vegni doprât cetant che lenghe veicolâr intes scuelis dant la pussibiltàt a ducj di imparâ doprant la lenghe mari.
Ancjemò o vin di bataiâ par il non de nestre regjon. O vin voie che sedi dome Friûl. Parcè che un non al è cetant che cjalâsi intal spieli e viodi ce che o sin. E co o cjalìn intal spieli o viodin il Friûl nuie di plui e nuie di mancul. Par la cuâl lis peraulis Vignesie Julie no o rivìn ad ore a capì ce che e stan a fâ. Il podê di Vignesie al è finît da un toc, e ce che nus reste aromai a son dome i palaçs e par chel che al inten la peraule Julie, no si rive a cjatâ un segn intes cjartis gjeografichis. Par la cuâl o domandìn che la nestre regjon e sedi clamade Friûl e vonde.
Une altre riflession nus imponi chel che al è capitât in Friûl al Consorzi des Latariis Furlanis, che cumò al è passât di man deventant de Parmalat, e indulà si previôt che a laràn a cjase une vore di lavoradôrs. In Friûl a son aromai cetantis lis fabrichis che a sierin o a riduzin il numar dai dipendents tant che la situazion e devente simpri plui grivie par vie che cetancj lavoradôrs a àn un contrat a scjadince cun paiis une vore bassis. Si che duncje e sarès ore che la cuistion dal lavôr e vignedi cjapade sul seri mudant lis regulis dal zûc e dant la pussibilitât al sisteme di lâ indenant tignint front ae concorence e permitint a cui che al lavore di puartâ a cjase une paie buine par vivi.
Par di plui i sorestants a van ator a dîsi che a tegnin a la mont e che a fasaran alc par jê ma di fat a àn sierât il Tribunâl di Tumieç gjavant tancj puescj di vore e cumò a son daûr a sierâ ancje il prin socors di Glemone in graciis di une riforme sanitarie che e puarte a centralizâ cuasi ducj i servizis intal ospedâl di Udin bandonant i ospedâi di Latisane, Cividât e Glemone, magari cussì no.
O crodin che par i furlans e sedi dome une pussibilitât par saltâ fûr di cheste situazion cetant nereose, deventâ une regjon autonome cjapant a model la Catalogne indulà i catalans a àn a disposizion cetancj mass media inte lôr mari lenghe, e indulà ducj a fevelin par catalan.
E voaltris cuâi proponiments vêso fat pal 2015 ?
Fuarce Friûl !
BON FINIMENT E BON PRINCIPI A DUCJ !
…e un an plen di fortune cun buine lune !
«O ai cirût di volêi ben ae mê tiere furlane, part dal mont, e servintle jê o ai intindût di servî il mont intîr»
Pre Antoni Beline (1941-2007), testament spirituâl, 1992
😎


text:
Ruttars: cjistiel di Trus
Home Trois Troi Furlan Tierce tape Rutârs Foto 2
Cormons - Castelmonte
Località attraversate
Il cjistiel al è citât pe prime volte intal 1257 cuant che, abandonât di Gislart di Frate, so siôr, par vie dai atacs di Mainart cont di Gurize, al ven incendiât e ricostruît intal stes an. Za dal 1279 a son proprietaris i siôrs di Spilimberc e intal 1364, dilunc de invasion dal Friûl par opare di Ridolf IV di Austrie, al è ricuardât l'assedi dal cjistiel de bande dai Udinês.
I Spilimberc a risultin siôrs di Trus fin al 1869. De part antighe a restin lis dôs tors a Ovest e la grande muraie; chês altris costruzions a son plui resintis; dopo agns di abandon al è stât infin ristruturât e cumò al è doprât tant che locâl public.
Steme comunâl
di Dolegne dal Cuei
Cormons - Castelmonte
Località attraversate
Steme comunâl
di Dolegne dal Cuei


text:
Summary
- Posts:
- 0 (0 per day)
- Personal Text:
- plan cul rognac plan cul ronde plan cul cherbourg octeville plan cul biarritz fille pour plan cul plan cul saint quentin plan cul par tel plan cul conflans sainte honorine plan cul mature plan cul ambares et lagrave plan cul amour plan cul lot recontre
- Karma:
- +0/-0
- Age:
- 32
- Location:
- Australia, Book Book
- Date Registered:
- October 23, 2017, 05:48:01 PM
- Local Time:
- November 16, 2018, 07:48:10 AM
- Last Active:
- October 25, 2017, 11:12:10 AM
Signature:sites pour plan cul plan cul ronde plan cul olonne sur mer rencontre plan cul gay plan cul cap d agde plan cul colmar plan cul petite annonce plan cul sodomie plan cul 100 gratuit plan cul couple plan cul puy de dome plan cul gay picardie plan cul grasse plan cul garches plan cul sur dijon plan cul sur amiens plan cul strasbourg plan cul l'isle adam plan cul grosse plan cul senlis plan cul schoelcher plan cul etudiant plan cul montivilliers plan cul abbeville plans culs transformer un plan cul en relation j aime mon plan cul plan cul montceau les mines plan cul le creusot plan cul pontault combault app plan cul plan cul saint gaudens numero plan cul plan cul acheres plan cul arras rdv plan cul plan cul yerres homme cherche femme pour plan cul plan cul dinard plan cul villefranche de rouergue plan cul gay nancy plan cul roquebrune cap martin plan cul paris 15 plan cul sartrouville plan cul gay montpellier plan cul antony plan cul gay picardie plan cul ronde plan cul aniche site de plans cul
SMF spam blocked by CleanTalk


text:
Ma parcè sino dongje a chest cambiament?
Al è dibant ricuardâ, come prin fat, ce che al è sucedût al marcjât musicâl cu la difusion, plui o mancul libare, des cjançons in formât mp3. La stesse robe e je une vore dongje a capitâ cui libris: disponibilitât a presits bas, o ancje di rive jù, di ogni prodot editoriâl dal marcjât.
Al è clâr che no sin ancjemò rivâts, tal nestri paîs, a un pont di svolte, ma tai Stâts Unîts i leaders de editorie a son za rivâts a dividi la lôr ativitât a miezis fra libris di cjarte e libris eletronics.
Fasìn un struc des motivazions che a puartaran, cul jutori dal miorament tecnologjic, l’ebook a incressi la sô difusion.
Doncje de pussibilitât di piraterie sul prodot, al va dit che, in gjenerâl, il presit al podarà jessi une vore contignût, sedi pai coscj plui bas, sedi pal fat che l’ogjet di valôr al deventarà propit il libri di cjarte.
Zontant a chescj motîfs economics chei tecnics, a nassin gnovis manieris di consumâ la leture: selezionâ tocs, voltâ lis lenghis, cirî aprofondiments, comprâsi i libris, zontâ efiets multimediâi e vie indenant. Lis pussibilitâts a deventin infinidis se si pense al cjamp scolastic e universitari o a chel dai manuâi o des vuidis turistichis. In ultim, ma no pôc impuartants, a son i vantaçs di conservazion, scjars intric e indenticitât di dutis lis copiis, che a puartaràn al discomparî de idee di «ogjet origjinâl».
Di chê altre bande, si sa, e je la resistence normâl a bandonâ la «cjarte» e la sô superioritât intal plasê a doprâle, mentri che al reste dubi l’impat ecologjic dal cambiament, che al sparagnarès arbui par fabricâ plui machinaris.
In ogni câs, la rivoluzion dal ebook e vierç puartis che a interessin ancje la leterature e la interie produzion di une lenghe minoritarie.
Tant par comença si rivarà a une sorte di democratizazion de ufierte, parcè che di fat, il piçul al varà la concrete pussibilitât di puartâ sul marcjât prodots di cualitât compagne dal grant.
Ancje pe visibilitât, doprant in maniere eficiente la rêt, si podarà rivâ su un marcjât che al sarà, prin o dopo, une vore plui larc e variegât, ancje se al tirarà dongje une vore di sogjets che, se prime e jerin filtrâts de filiere editoriâl, cumò a cjatin lis puartis spalancadis. Ven a stâi, ae fin, che ancje se l’ebook al darà une scosse che e movarà l’intîr implant editoriâl, par realtâts minorizadis come la lenghe furlane, si stan vierzint ancje gnovis, interessantis ocasions par sparniçâsi.
_________


text:
Chel va e ven di oms, anzianots e zovins, te cjase di Ustine, massime dal martars ae sabide a nol podeve fâ di mancul di dâ tal voli a lis lenghis peteçonis dal paîs, cun di plui che la cjase e jere un tichinin fûr dal borc e une vore ben segnade di doi morârs, che tal zîr e jerin dome lôr; si che duncje a si podeve tignîle di voli benon. Zontait ancje che la domenie e il lunis no si viodeve un grant passaç te stradute che puartave dal borc ae cjase. A lis comaris plui scrusignotis no i coventave sfuarçâsi tant par capî il parcè, ‘sint che Arduin l’om di Ustine, al faseve il barbîr di mistîr e come ben si sa i barbîrs di domenie e di lunis a no lavorin, almancul te lôr buteghe.
Barbîrs e mulinârs di domenie, come ducj i cristians, a polsin e dal lunis di ferme invezit a si avalin par disbratâ dutis lis pratichis e i cartolaments che il mistîr al domande, fintremai lis gnocis. E propri di lunis Arduin e Ustine a si jerin sposâts cence fâ tant scjas, ma tignint cont de clientele ch’a jere stade invidade al gustâ, e tra un “vive i nuviçs”, il tai de golarine al nuviç, e cualchi tai di vin di masse, ancje la nuvice a scomençave a lassâsi lâ, massime tal balâ une vore strete cul copari, fin che la comari inacuarte si è metude a jufulâ un: “ju fu fui Ustine e je cjoche”, fasint finî la gjeromete. Nol jere un biel scomençâ il matrimoni ma la zornade e jere finide in glorie istès, si che la dì dopo Arduin al jere tornât in buteghe pront a servî i clients “di barbe e piruche”.
S’al è par chel ancje Ustine e veve une grande passion pai clients, massime mascjos, e passade cualchi setemane a fâ lis voris di cjase a scomençave a stufâsi e lamentâsi di cjatâsi a jessi simpri di bessole, fin che un zovin ch’al lavorave ta un cjamp li dongje si è ufiert di fâi companie cun la scuse di une cjicare di cafè. A chei timps là no ‘nderin telefonins o smartfons cun whatapps, ma il passe peraule al funzionave benon e di li al è scomençât il va e ven te cjasute solitarie, tant che di sot vie aromai ducj a savevin ce ch’al voleve dî: “o voi là dai morâi”. A Ustine i plasevin chei regaluts e cualchi bezin ch’a i saltavin fûr di rive in jù, cence dismenteâ che a une biele femine e ben metude come je a no i displaseve nancje sedi bramade e rimirade, ben si sa, daspò no vei fât mancjâ nuie nancje a Arduin.
E lui, Arduin al sintive cualchi ridadute, e al viodeve lis cjaladis che cualchi client si lassave scjampâ in buteghe, ma nol olsave a domandâ parcè, a la fin i clients bisugne rispietâju ch’a son lôr ch’a ti dan di mangjâ, ancje se di alc ch’a nol leve tal fâ de femine al jere inacuarzût ancje lui.
Une sabide il becjâr, ch’al jere ancje un bon amì, al ven in buteghe a fâ la barbe e al scomence a fevelâ a la largje dal va e ven là dai morâi e a pandi ce che si diseve di Ustine in paîs: “Arduin, viôt che la int a dîs ch’a la doprin ducj la tô femine” e lui daspò un moment di polse i rispuint: “Sâstu ce che ti dîs, bûs al è e bûs al reste”. Cun la filosofie dal “bûs de femine ch’a no si fruie”, Arduin al stât bon di passâ parsore a la teorie dai “cuars di svindicâ”, biât lui.
di Bepi Zefon
Posts similârs


text:
Jê, Lussie, lu veve zurât, jê.
– Cuant che al mûr, o voi a spudâi su la muse! Cu la scuse de aghe sante, o soi simpri sô sûr! mi lassaran jentrâ. E li i spudi in muse. Crôs di Diu che i spudi in muse! E bondant! A son agns che ingrumi salive in bocje, propi par chel!
Vedue mai rassegnade, che chel om jal vevin puartât vie a tradiment, masse bon lui, un toc di pan! Tant di fidâsi di chel cugnât che al nadave intal mâr dai afârs tanche un cjan di mâr intal mâr.
– Societât, metinsi sù, dai! Jo o voi a comprâ il legnam, tu tu lu lavoris come che tu sâs a fâ tu… dome tu …mans di aur che tu âs… e o fasìn i bêçs! O voi in Yugo a cjoli il len, che al coste mancul, o voi in Ongjarie. O in Romanie, mior ancjemò! O fasin dai pre-lavorâts, e je tante domande, o sai ben jò! o fasìn fûc e flamis…jo e te…in socie!
Sì!
Sì, fin che lis robis a jerin ladis ben, benut, vie! Po…la domande no je plui chê, no si vent plui, clients che a scjampin, debits…
– No sta vê fastidi, o pensi, jo! Une ipoteche, magari, ce vuelistu che e sedi une ipoteche! Ancje su la cjase, parcè di no! robis di nuie!
Dut, dut i veve mangjât a chel puarìn! Parfin la cjase di so puar pari, ereditade dai vons e che simpri al contave trops balins che al veve spudât par podê riscatâle dute, ancje la part che ur veve tocjât alis sôs sûrs!
Dut!
Fin che al si veve inmalât, chel puar om, e nol veve plui vude voie di vivi. Al si veve lassât lâ, al si veve lassât murî. Di crepecûr.
Plui che la malatie lu veve copât il crepecûr.
E Lussie no le veve mai glotude! Si le ve leade al poleâr. E e ingrumave salive in bocje par podê spudâi miôr a chel cancar di so fradi, che al veve imbroiât il so om, lu veve fat murî.
– Al è plui vecjo di me, tredis agns, al varà ben di murî, no!
E e spiçave la orele ogni volte che e sintive a sunâ di muart, che al sedi lui?
E e ingrumave salive…
Fin che une buinore la cjampane e sunà cence che Lussie le sintis.
So fradi grant al si lassà cunvinci a lâ a tirâi la aghe sante. Al rivà li de cjase mortuorum propi in chel che il pissighet al jere daûr, cuntun façoleton, a suiâ la bocje de muarte de salive che i spissulave fûr, cence savê.
di Laurin Zuan Nardin
Posts similârs


text:
Indenant cu lis ativitâts alì de Cjase des feminis
A van indenant lis ativitâts e lis iniziativis inmaneadis de Cjase des feminis. Al tache cheste setemane il cors “Ascoltandosi narrare. La comunicazione consapevole”. Il prin apontament al è in program doman, miecrus ai 27 di Mai A 18, inte sede di vie Pradamano 21. Il cors al previôt une serie di 5 incuintris, ducj sore nuie, simpri il miercus di 18 a 20, fin a 24 di Jugn. Par notâsi si à di mandâ une email ae direzion casadelledonne@comune.udine.it


text:
Font energjetiche rotamade
Di piçul o jeri a stâ framieç dai cjamps intun cjasâl dulà che vivevin pocjis fameis ma di chês bielis di une volte, plenis di fruts. Par menânus a scuele, a Malisane, che jere a trê chilometros di strade, al faseve servizi un biroç, cul telo narançon, precîs di chei dai pionîrs dal Far West. Framieç lis stangjis, il Moro, un bocon di cjaval dongje da pension che, aromai, al vignive doprât sôl par lavoruts di nuie e che nol jere nancje imparentât, di lontan, cui cjavai di corse.
Il viaç al sameave plui lunc dal Passio e di Unvier, pal frêt, la robe e jere veramentri dure.
Bisugne savê che tai agns Cincuante i Unviers a jerin plens di criùre, no come chei di cumò che a samèin a lis Viertis di une volte. Sintâts su lis sintis dal biroç, ducj intabarâts, o stevin scliçâts un cul altri. Lis musis ruanis come raiuts di sbruade, i voi che a lagrimavin, i nâs che a gotavin, lis bocis sieradis par no fâ jentrâ le buere fin tai budiei e, dentri lis bocis, i dinçj che batevin tra di lôr fasint il sun di une piçule scjarazzule.
Ducj cu le muse dure, seriôs come il purcit ch’al pisse, fin che al rivave il zigo: “Velu, velu!” che, par nô, al jere di ligrie come il “Terra, terra!” pai marinârs di Cristoforo Colombo. Il cjaval al alzave le code par no sporcjale e al samenave su la strade cuatri o cinc tarondei calibrâts miôr dai krapfen di mê none. Une bugade di vapôr clip nus rivave in muse e, par nô, al jere un vêr regâl mandât dal cîl ancje se al nasave un ninin di puce.
Dopo, a planc a planc, al tornave il frêt che nus pareve ancjemò plui penç parvie che, par chê dì, o vevin piardude la speranze.
di Franco Vigo


text:
Fleur De Lis Ornaments Black And Gold S
fleur de lis ornaments black and gold s.
fleur de lis garden ornaments silver wholesale , fleur de lis ornaments christmas gold, fleur de lis ornaments wholesale hobby lobby garden,gold fleur de lis ornaments christmas wholesale,fleur de lis christmas decor waterford crystal ornament garden ornaments seattle wa 98107, fleur de lis ornaments christmas garden gold,fleur de lis ornaments christmas hobby lobby black and gold, fleur de lis christmas ornaments wholesale garden waterford crystal ornament, waterford crystal fleur de lis christmas ornament gold ornaments garden,fleur de lis christmas decor waterford crystal ornament ornaments wholesale.


text:
LEVITIC (24:1-9)
Letôr: Carlo Maria De Mezzo
Il cjandelîr
241Il Signôr i fevelà a Mosè e i disè: 2“Ordeniur ai fîs di Israel che ti puartin vueli rût di ulivis foladis pal cjandelîr, par tignî lis lampadis simpri impiadis. 3Aron lu prepararà te tende de cunvigne, fûr dal vêl de testemoneance, par che lis lampadis a sedin simpri impiadis denant dal Signôr, di sore sere infinamai a buinore. E je une leç eterne, di gjenerazion in gjenerazion. 4Lui lis disponarà sul cjandelîr d’aur rût, par che a ardin simpri denant dal Signôr.
I pans de ufierte
5Tu cjolarâs ancje farine di flôr e tu fasarâs cuei dodis fuiacis; ogni fuiace e sarà di doi decims di efa. 6Tu lis disponarâs in dôs tassis, sîs par tasse, su la taule di aur rût denant dal Signôr. 7Tu metarâs incens rût parsore di ogni tasse e al sarà sul pan tant che memoriâl, tant che sacrifici consumât dal fûc in onôr dal Signôr. 8Ogni zornade di sabide si varà di meti i pans denant dal Signôr, simpri; a saran ufierts dai fîs di Israel; si trate di un pat par simpri. 9I pans a saran metûts a part par Aron e pai siei fîs, che ju mangjaran tun lûc sant, parcè che a saran par lôr une robe santissime fra ducj i sacrificis in onôr dal Signôr. E je une leç eterne”.


text:
APOCALìS (8;9)
Letôr: Laura Placereani
Lis preieris dai sants
81Cuant che l’Agnel al rompè il setim sigjîl, si fasè in cîl un grant cidinôr, par une miezore. 2O viodei che ai siet agnui ch’a stavin impilâts denant di Diu ur forin dadis siet trombis.
3Po al rivà un altri agnul e si fermà denant dal altâr, cuntun turibul d’aur in man. I forin dâts une vore di bonodôrs par che ju ufrìs insieme cu lis preieris di ducj i sants brusantju sul altâr d’aur ch’al jere denant de sente. 4E de man dal agnul il fum dal bonodôr al lè sù denant di Diu, insieme cu lis preieris dai sants. 5Daspò l’agnul al cjolè il turibul, lu jemplà cu lis boris cjoltis sul altâr e lu butà su la tiere. A capitarin tons, berlis, folcs e scjassadis di taramot.
I flagjei des primis cuatri trombis
6I siet agnui ch’a vevin lis siet trombis si prontarin par sunâlis. 7A pene che il prin al tacà a sunâ la trombe, e vignì jù su la tiere tampieste e fûc miscliçât cul sanc. La tierce part de tiere e fo arsinide, la tierce part dai arbui a lerin in cinise e dute la jerbe verde si secjà.
8Al sunà la trombe il secont agnul: e fo butade tal mâr come une grande mont di fûc. La tierce part dal mâr si tramudà in sanc, 9la tierce part des creaturis dal mâr e murì e la tierce part des nâfs e lè in sfas.
10Al sunà la trombe il tierç agnul e dal cîl e colà jù une grande stele, infogade tant che un boreç, e e plombà su la tierce part dai flums e su lis risultivis des aghis. 11La stele e à non “Arsinç”; la tierce part des aghis si tramudà in arsinç e un stragjo di int e murì par colpe di chês aghis, ch’a jerin deventadis maris.
12Al sunà la trombe il cuart agnul e la tierce part dal soreli, la tierce part de lune e la tierce part des stelis a forin ofindudis e si scuririn: la dì e pierdè la tierce part dal so lusôr e compagn la gnot.
13Daspò o viodei e o sintii un’acuile ch’e svolave adalt tal cîl e e berghelave ad alte vôs: “Puars, puars, puars mai lôr chei ch’a son su la tiere cuant ch’a sintaran i ultins suns de trombe che i trê agnui a stan par sunâ!”.
La cuinte trombe
91Al sunà la trombe il cuint agnul e o viodei une stele ch’e colave dal cîl su la tiere. I fo dade la clâf dal poç dal Abìs; 2al viergè il poç dal Abìs e dal poç e vignì sù une fumarisse come il fum di une grande fornâs, ch’al scurì il soreli e l’aiar. 3Dal fum a saltarin fûr zupets, che si sparniçarin su la tiere; ur fo dade une virtût compagne di chê dai sgarpions de tiere. 4E ur fo ordenât di no dâ damp ni a la jerbe ni ai sterps ni ai arbui ma dome ai oms che no vevin il sigjîl di Diu sul cerneli. 5Però no ur fo dât di copâju, ma dome di lambicâju par cinc mês, e il lambic al è come il lambic dal sgarpion cuant ch’al beche un om. 6In chei dîs i oms a ciraran la muart ma no le cjataran; a bramaran di fâle finide, ma la muart ur fuirà.
7Chescj zupets a semeavin cjavai pronts par lâ in vuere. Sul cjâf a vevin zois ch’a semeavin d’aur e a vevin une filusumie usance chê dai oms. 8A vevin cjavei come cjavei di femine, ma la lôr dintidure e jere edentiche di chê dai leons. 9A vevin la panze come une corace di fier e il sunsûr des lôr alis al jere tant che il fracàs di cjars strissinâts di une sdrume di cjavai cuant ch’a van al assalt. 10A vevin codis come di sgarpions, cun asei. Te lôr code a vevin la virtût di fâ tribulâ i oms par cinc mês. 11Il lôr re al jere l’agnul dal Abìs, che par ebraic si dîs Abadon, par grêc invezit Apolion.
12Il prin “Puars mai vualtris!” al è passât. Int reste ancjemò doi daûr di chest.
La seste trombe
13Al sunà la trombe il sest agnul. Alore o sintii une vôs ch’e vignive dai cjantons dal altâr d’aur ch’al è denant di Diu. 14E i diseve al sest agnul ch’al veve la trombe: “Dislee i cuatri agnui incjadenâts tal grant flum, l’Eufrât”. 15A forin disleâts i cuatri agnui pronts pa l’ore, pal dì, pal mês e pal an a fiscâ la tierce part dai oms. 16Il numar dai soldâts a cjaval al jere di dusinte milions; o sintii il numar precîs. 17Cussì mi comparirin i cjavai e i cjavalîrs: cu lis coracis di fûc, di gjacint e di solfar. I cjâfs dai cjavai a jerin come i cjâfs dai leons, e de lôr bocje al saltave fûr fûc, fum e solfar. 18Cun chescj trê flagjei, cul fûc, cul fum e cul solfar ch’al saltave fûr de lôr bocje, e fo maçade la tierce part dai oms. 19La vigorie dai cjavai e sta di fat te lôr bocje e tes lôr codis; lis lôr codis a semein madracs, cun tant di cjâf, e cun chel a fasin mâl.
20Chei oms che no muririn par colpe di chescj flagjei, no molarin gran lis voris des lôr mans; no lassarin di ingenoglâsi denant dai demonis e dai dius d’aur, di bronç, di clap e di len, che no puedin ni viodi ni sintî ni çugnâsi; 21no lassarin nancje di copâ ni di lâ daûr dai striaments ni di fâ porcariis ni di robâ.


text:
GJENESI (11)
Letôr: Bons. Duilio Corgnali
La torate di Babêl
111Dut il mont al fevelave la stesse lenghe e al doprave lis stessis peraulis. 2Cuant che i oms si plaçarin a soreli jevât, a rivarin tune concje de tiere di Senaar e si fermarin li. 3Si diserin un cul altri: “Dai! Metìnsi a fâ modons e a cueiju tal fûc”. A dopravin il modon impen dal clap e il catram impen de malte. 4A diserin: “Parcè no fasìno une citât e une torate ch’e rivi cu la spice fint in cîl? Fasìnsi un non e no stin a dividisi ator pal mont!”. 5Il Signôr al vignì jù a dâi une cjalade a la citât e a la torate che i oms a stavin butant sù. 6Dissal il Signôr: “Veju, che a son un popul sôl e a fevelin ducj la stesse lenghe! Chest al è dome il cjaveç di ce che a àn voe di fâ. Se a van indenant cussì, a rivaran a fâ dut ce che a volaran. 7Anin! Dismontìn jù e confusionìnju tal lôr lengaç, par che no rivin a capîsi un cul altri”. 8E di li il Signôr ju sparniçà par dut il mont e no lerin plui indevant cu la lôr citât. 9Cussì i meterin non Babêl, parcè che al è stât alì che il Signôr al à confusionât il lengaç di ducj i oms e di li si son sparniçâts par dut il mont.
La dissendence benedide di Sem
10Cheste e je la gjernazie di Sem. A cent agns, Sem al à vût Arpacsad, doi agns dopo dal diluvi. 11Dopo nassût Arpacsad, Sem al à vivût cinccent agns e al à vût altris fîs e fiis.
12A trentecinc agns, Arpacsad al à vût Selac. 13Dopo nassût Selac, Arpacsad al à vivût cuatricent e trê agns e al à vût altris fîs e fiis.
14A trent’agns, Selac al à vût Eber. 15Dopo nassût Eber, Selac al à vivût cuatricent e trê agns e al à vût altris fîs e fiis.
16A trentecuatri agns, Eber al à vût Peleg. 17Dopo nassût Peleg, Eber al à vivût cuatricent e trent’agns e al à vût altris fîs e fiis.
18A trent’agns, Peleg al à vût Reu. 19Dopo nassût Reu, Peleg al à vivût dusinte e nûf agns e al à vût altris fîs e fiis.
20A trentedoi agns, Reu al à vût Serug. 21Dopo nassût Serug, Reu al à vivût dusinte e siet agns e al à vût altris fîs e fiis.
22A trent’agns, Serug al à vût Nacor. 23Dopo nassût Nacor, Serug al à vivût dusinte agns e al à vût altris fîs e fiis.
24A vincjenûf agns, Nacor al à vût Terac. 25Dopo nassût Terac, Nacor al à vivût cent e disenûf agns e al à vût altris fîs e fiis.
26A setant’agns, Terac al à vût Abram, Nacor e Aran.
LIS TRADIZIONS DE STORIE DAI PATRIARCJiS
L’ALEANCE DI ABRAM
Dissendence di Terac
27Cheste e je la gjernazie di Terac: Terac al à vût Abram, Nacor e Aran. Aran al à vût Lot. 28Aran al murì che al jere ancjemò vîf so pari Terac, tal paîs che al jere nassût, a Ur dai caldeus. 29Abram e Nacor si sposarin: la femine di Abram e veve non Sarai, la femine di Nacor e veve non Milche, fie di Aran, che al jere il pari di Milche e di Ische. 30Ma Sarai e jere sterpe e no podeve vê fruts.
31Terac al cjolè so fi Abram, so nevôt Lot, fi di Aran, e sô brût Sarai, femine di Abram. Ju fasè jessî di Ur dai caldeus par lâ te tiere di Canaan. Rivâts però a Caran si fermarin li.
32Terac al à vivût, in dut, dusinte e cinc agns, po al murì a Caran.


text:
GJENESI (14)
Letôr: Furio Honsell
La campagne di Chedorlaomer
141Cuant che Amrafel al jere re di Senaar, Arioc re di Elasar, Chedorlaomer re di Elam e Tideal re di Goim, 2chescj rês a faserin vuere cuintri di Bere re di Sodome, Bisre re di Gomore, Sinab re di Adme, Semeber re di Zeboim e il re di Bele, ven a stâi Zoar. 3Chescj chi si derin dongje te valade di Sidim, che al sarès il mâr dal Sâl. 4Chedorlaomer ju veve tignûts sot par dodis agns, ma però, tal tredicesim an, i faserin cuintri. 5Tal cuatuardicesim an, a rivarin Chedorlaomer e i rês che a jerin cun lui. A fruçarin i refaim a Astarot-Karnaim, i zuzim a Am, i emim te plane di Kiriataim, 6i urits su lis monts di Seir fint a El-Paran, là che al tache il desert. 7A faserin un grant gîr e a capitarin te fontane dal Judizi, valadì a Kades; a faserin une pestadice in dut il teritori dai amalecits e ancje dai amoreus che a stavin a Azazon-Tamar. 8Alore il re di Sodome, il re di Gomore, il re di Adme, il re di Zeboim e il re di Bele, vadì Zoar, a saltarin fûr e si meterin in schirie cuintri di lôr te valade di Sidim, 9cuintri Chedorlaomer re di Elam, Tideal re di Goim, Amrafel re di Senaar e Arioc re di Elasar, cuatri rês a cinc. 10La valade di Sidim e jere plene di poçs di catram; scjampant il re di Sodome e il re di Gomore a colarin dentri e chei altris a scjamparin su la mont. 11Chei che a vevin vinçût, a puartarin vie di Sodome e di Gomore dute la robe e dute la mangjative e s’int lerin. 12Prin di lâsint, a cjaparin ancje Lot, il nevôt di Abram, e dute la sô robe; lui al jere a stâ a Sodome.
13Un di chei scjampâts al vignì a visâ Abram l’ebreu, che al jere a stâ dongje dal rôl di Mamre, l’amoreu, fradi di Escol e di Aner; lôr a stavin de bande di Abram. 14Cuant che Abram al vignì a savê che so nevôt lu vevin cjapât presonîr, al clamà dongje dute la sô int, i fameis, in dut tresinte e disevot di lôr, e ur corè daûr fint a Dan. 15Lui e la sô int a tacarin vie pe gnot, ducj sparniçâts; ur dè un pest e ur corè daûr fint a Cobe, plui in sù di Damasc. 16Al podè tornâ a vê dute la sô robe e ancje so nevôt Lot e dute la sô robe, ancje lis feminis e la int.
17Cuant che Abram al tornà indaûr dopo di vêi dade une buine scopule a Chedorlaomer e ai rês che a jerin cun lui, il re di Sodome i vignì incuintri te valade di Save, ch’e sarès la valade dal Re. 18Intant Melchisedek, re di Salem, al presentà pan e vin: al jere predi di Diu l’Altissim. 19Lu benedì cun chestis peraulis:
“Benedet seial Abram
de bande dal Diu l’Altissim,
che al à fat cîl e tiere
20e benedet seial Diu l’Altissim
che al à metût i tiei nemîs tes tôs mans”.
E Abram i dè lis decimis di dut.
21Dopo, il re di Sodome i disè a Abram: “Dami la int e tegniti la robe”. 22Ma Abram i rispuindè al re di Sodome: “O alci la man denant di Diu l’Altissim, che al à fat cîl e tiere: 23no tocjarai ni un fîl ni une coree di sandul, no tocjarai nuie di ce che al è to; cussì no tu podarâs dî: Abram si è slargjât in gracie di me. 24No vuei vê nuie. Dome ce che la mê int e à mangjât e la part che ur spiete ai oms che a son vignûts cun me, Aner, Escol e Mamre; lôr a varan dirit a la lôr part”.


text:
2 SAMUEL (3)
Letôr: Fiorenzo Bulfone
Struc de vuere civîl
31La vuere jenfri la cjase di Saul e chê di David no finì li, ma David al deventave simpri plui fuart, a la cuâl che la cjase di Saul e leve danant daûr.
I fîs di David a Ebron
2A Ebron i nasserin a David chescj fîs: Amnon, il prin fi, vût di Achinoam di Izreel; 3Kileab, il secont, vût di Abigail, femine di Nabal di Karmel; Assalon, il tierç, fi di Maache, fie di Talmai re di Ghesur; 4Adonie, il cuart, vût di Aghit; il cuint Sefatie, fi di Abital; 5Itream, il sest, vût di Egle, femine di David. Ducj chescj i nasserin a David a Ebron.
Abner cuintri dal re di Israel
6Ve ce che al capità in timp de vuere fra la cjase di Saul e chê di David: Abner al cjapà in man dut il podê te cjase di Saul. 7E jere une concubine di Saul ch’e veve non Rizpà, fie di Aie, e Abner se tignì par sè. Dissal Is-Baal a Abner: “Parcè ti sêstu permetût di tocjâ la concubine di gno pari?”. 8Sintint Is-Baal a fevelâ cun chel intono, Abner al viodè scûr denant dai vôi e al berlà: “Ce soio jo? Un cjâf di cjan? Jo o ài ducj i rivuarts pe cjase di Saul to pari, pai siei fradis e pai siei amîs, che no ti lassarai par mai tes mans di David. E cumò tu vegnis fûr a dîmi di dut par une cuistion di feminis? 9Che Diu i mandi a Abner chest mâl e che al zonti ancje chest altri se jo no fasarai ce che il Signôr i à imprometût a David cun tant di zurament, 10di puartâi vie il ream de cjase di Saul e di plantâ la sente di David sun Israel e sun Gjude, di Dan infinamai a Bersabee”. 11Is-Baal nol olsà rispuindi peraule a Abner, parcè che al veve pôre di lui.
Abner al trate cun David
12Abner al mandà mes a David a dîi: “A di cui la tiere?”. Al voleve dî: “Metiti cun me e jo ti darai une man par tirâ dongje di te dut Israel”. 13David i rispuindè: “Bon! O fasarai un pat cun te. Ti domandi une robe sole: no ti permetarai di presentâti denant di me se no tu mi menis Mikal, fie di Saul, cuant che tu vignarâs a cjatâmi”. 14David al mandà mes ancje di Is-Baal, fi di Saul, par dîi: “Tornimi Mikal, la mê femine, che jo me soi vuadagnade cun cent prepuzis di filisteus”. 15Is-Baal le mandà a cjoli dal so om, Paltiel, fi di Lais. 16Il so om al partì cun jê compagnantle vaint fint a Bacurim. Alore Abner i disè: “Torne indaûr!”. E chel altri al tornà indaûr.
17Abner al veve za passade peraule cui anzians di Israel e ur veve dit: “Dopomai che o smicjais di vê David par vuestri re. 18Cumò al è il moment di movisi, parcè che il Signôr al à fevelât cussì in merit di David: Al è midiant dal gno famei David che jo o deliberarai il gno popul Israel des sgrifis dai filisteus e di ducj i siei nemîs”. 19Abner al fevelà compagn ancje cui beniaminits, po al lè a Ebron a contâi a David dut ce che a vevin convignût i israelits e dute la cjase di Beniamin. 20Abner, compagnât di vincj oms, al rivà di David, a Ebron e David i ufrì un grant gustâ a Abner e ai oms che a jerin cun lui. 21Dissal Abner a David: “Anìn! O voi a tirâ dongje dut Israel daprûf dal re gno paron: lôr a fasaran un pat cun te e tu tu regnarâs sun dut ce che tu bramis”. David al saludà Abner, che si’nt lè in pâs.
Joab al cope Abner
22Al rivà che i fameis di David e di Joab a stavin tornant indaûr cjamâts come scus di robe robade, e Abner nol jere plui dongje di David a Ebron par vie che David lu veve lassât libar di lâsint e lui al jere partît in pâs. 23Cuant che a rivarin Joab e dute la scuadre che al veve daûrsi, i contarin a Joab: “Abner, fi di Ner, al à stât dal re e lui lu veve mandât vie in pâs”. 24Alore Joab al lè dal re e i disè: “Ce âstu fat po? Abner al è vignût chi di te e tu tu lu âs lassât lâ? 25Tu cognossis pûr Abner, fi di Ner! Al è vignût di te par ingjanâti, par savê cuant che tu vâs e cuant che tu tornis, par spiâ dut ce che tu cumbinis”.
26Joab al lassà David e al mandà mes daûrji a Abner par fâlu tornâ indaûr dal poç di Sire cence che David al ves podût savê un alc di nuie. 27Cuant che Abner al rivà a Ebron, Joab lu tirà in bande dentri de puarte mutivant che al veve di fevelâi di amì, e i molà un colp te panze che lu lassà sec, a mutîf dal sanc di so fradi Asael. 28Cuant che, plui in ca, David al vignì a savê la robe, al disè: “Jo e il gno ream o sarìn nocents par simpri denant dal Signôr a rivuart dal sanc di Abner, fi di Ner: 29Che al coli sul cjâf di Joab e sun dute la sô famee! Che la cjase di Joab no resti mai sfurnide di int ch’e patìs di scolo e di levre, di oms bogns dome di tignî il fûs o che a colin sot de spade o di chei che a son cence pan!”. 30Joab e so fradi Abisai a vevin sassinât Abner parcè che lui al veve fat fûr lôr fradi Asael te batae di Gabaon. 31David i disè a Joab e a dute la trope che lu compagnave: “Sbregaitsi i vistîts, metêtsi i sacs e fasêt corot denant di Abner”, e il re David al jere daûr de civiere. 32A soterarin Abner a Ebron; il re al tacà a vaî sul so tombâl e ancje la int e jere ingropade. 33Il re al cjantà chest lament sore di Abner e al disè:
“Vevial di murî Abner
precîs che al mûr un stupidat?
34Lis tôs mans no jerin mo peadis
e i tiei pîts no jerin incjadenâts.
Tu sês colât come che si cole
denant dai delincuents!”.
E il popul al tacà a vaî plui di prime. 35Dute la int e vignì a sburtâ David par che al mangjàs une bocjade fin che al jere ancjemò dì, ma David al fasè chest zurament: “Che Diu mi mandi cheste disgracie e me reongi ancje cun cheste altre se jo o tocji un spel di pan o ce cu sedi prime che il soreli nol sedi lât a mont”. 36Dute la int e restà di chest e lu cjatà propit ben fat, parcè che dut ce che al faseve il re la int lu secondave. 37Ta chê dì, dut il popul e dut Israel al capì che il re nol veve vût ni art ni part te fin di Abner, fi di Ner. 38Il re ur disè ai siei graduâts: “No savêso che vuê in Israel al è stât mancjât un princip e un grant om? 39Jo cumò mi sint flap, cun dut che o soi re par vie che mi àn onzût. Chescj oms, invezit, i fîs di Zeruià, a son plui dûrs di me. Che il Signôr al rimerti il trist de sô tristerie!”.


text:
SLOVENIE. Tra lis risiervis de biosfere Unesco ancje il flum Mura e il so bacin
Di resint, vincjecuatri gnovis areis a son stadis declaradis risiervis de biosfere MAB Unesco. Tra lis new entry e je la gnove risierve de biosfere dal flum Mura, che al cuvierç un teritori di 29 mil etars dilunc chest cors di aghe. E je la cuarte aree slovene protete a ornâsi dal bol MAB Unesco, dopo des Alps Juliis (aree gjestide dal Parc Nazionâl dal Triglav), jentradis a fâ part de rêt mondiâl intal 2003, dal Cjars (Parc des Škocjanske jame - Grotis di Škocjan), declarât risierve de biosfere intal 2004, e di Kozjansko - Obsotelje (protet dal 2010 e gjestît dal Parc Kozjansko).
Il ministeri dal Ambient sloven al veve mandade indevant za intal 2016 la candidature dal Mura a risierve de biosfere MAB Unesco, candidature sostignude ancje di 13 Comuns traviersâts dal flum. La gnove risierve si slargje suntune aree inte part orientâl de Slovenie, tra il confin austriac e sloven, e chel cravuat e ongjarês. Il flum Mura e il so bacin a svantin une biodiversitât ecezionâl e li si cjate ancje la foreste aluvionâl plui grande de Slovenie, che e fâs par altri part de rêt Natura 2000.
Il ricognossiment Unesco al vierç ancje la strade bande la prime risierve de biosfere MAB Unesco “pentalaterâl” Mura-Drava-Danau, che e colegarès lis areis protetis dilunc di chescj flums in Slovenie, Austrie, Ongjarie, Cravuazie e Serbie, par un totâl di plui di un milion di etars.
Tra lis risiervis de biosfere, in Friûl-Vignesie Julie, intal 2019, ae aree marine protete di Miramare e de cueste triestine al podarès zontâsi il Parc naturâl des Prealps Juliis, che al à presentât in maniere uficiâl la proprie candidature a deventâ risierve MAB Unesco al Ministeri dal ambient ai 10 di Lui. Di Rome a son intenzionâts a sostignî chest an la candidature dal Parc (poiade ancje dai Comuns di Resie, Resiute, Lusevare, Mueç, Scluse, Vençon, Taipane, Dogne, Montenârs, Glemone e Dartigne), che il so ricognossiment al permetarès di vê intun secont moment une aree protete trasfrontaliere des Alps Juliis tra Italie e Slovenie.
Lis risiervis de biosfere MAB Unesco a son conferidis de Unesco intal ambit dal program sientific intergovernatîf Man and the Biosphere, inviât intal 1971, par chei teritoris che a rapresentin esemplis di best practice inte otiche dal disvilup sostignibil e de interazion tra sisteme sociâl e sisteme ecologjic. La rêt MAB Unesco e je formade cumò di 686 risiervis (e di chestis, 20 transfrontalieris) in 122 Paîs diviers. ❚
Tjaša Gruden


text:
Vieri Testament
JUDIÇS (Jd)
Jentrade
Il libri dai Judiçs
Il titul al tradûs la peraule ebraiche tal so sens etimologjic precîs e lu ripuartin dutis lis traduzions di une volte e di cumò. Dome in chê siriache o cjatìn, dongje dal titul etimologjic, ancje chel reâl de peraule (Libri dai liberadôrs dai israelits).
Il volumut al è une racolte di fats cun protagoniscj di ecezion, che Diu ju mande par guidâ i israelits tes campagnis cuintri dai nemîs locâi (cananeus e filisteus) e stranîrs. Chescj oms a vegnin clamâts judiçs o salvadôrs, là che il secont titul al è plui just dal prin.
In Israel il judiç al jere prin di dut un om carismatic, sielzût di Diu par un compit specific, e un sorestant militâr. Puartade a bon fin la sô vore, al mantignive dute la sô autoritât morâl tal disberdeâ i cavîi che a nassevin fra lis personis o lis tribûs.
O cognossìn dodis judiçs, dividûts in grancj e piçui (o maiôrs e minôrs) cuntun criteri vonde discutibil. I prins a son chei che il libri al trate plui a lunc; i seconts a son chei che il libri al va pôc plui in là dal riferimet anagrafic. La storie dai dodis judiçs e cjape dentri pôc mancul di cutuardis cjapitui, cun dôs introduzions, une di caratar storic-gjeografic su la penetrazion ebraiche inte tiere di Canaan e chê altre di caratar teologjic-religjôs, ch’e spieghe i fats come une ripetizion fisse di cuatri timps: il popul al pecje di idolatrie, Diu lu cjastie fasintlu tibiâ dai forescj, il popul si mende e al domande jutori, Diu i mande un judiç che lu libere.
Chest scheme nus fâs pensâ a un compiladôr plui che a un autôr. La sô vore e je stade chê di meti dongje documents di etis e di ambients diferents che al è intrigôs di intivâ alc di precîs su la lôr riunde. Une ecezion e je la cjante di Debore (c. 5), che ducj a son d’acuardi tal ricognossi l’antichitât. Il test dai Judiçs come che lu vin cumò al pò jessi stât metût adun tai ultins secui dal ream di Gjude, tal timp dal esili o ancje plui in ca. Si trate di une storie a tesi, là che al è plui impuartant l’insegnament religjôs che no il fat in sè. Pa la cuâl si pò fevelâ plui di veretâts parziâls che no di falsetât storiche.
Come timp che a son sucedûts i fats ripuartâts, se o tignìn come pont fêr la elezion di David al an 1000 p.d.C., no si varès di lâ plui in là de metât dal sec. XII e plui in ca de fin dal sec. XI, stant che Eli (1Sam 1,14s), e in part forsit ancje Samuel, al jere contemporani di Sanson.
Ancje chest libri al à une sô impuartance pe profonde concezion teologjiche de storie. Se il popul al rive a tignî dûr tal moment plui grivi al è un don di Diu, che al mande i siei judiçs, e lis dificoltâts superadis a son consideradis un cjastic di Diu plui che meretori. Dal pont di viste religjôs, chi dentri o cjatìn une documentazion preziose de lente evoluzion culturâl e di altris aspiets de vite tai siei rapuarts cun Diu. Cheste testemoneance, dispès contrarie a la Leç di Mosè, e la scletece che a vegnin contâts certs fats (come l’avôt sconcertant di Jefte dal c. 11 e il delit orent di Gabae dal c. 19) a deponin pe serietât di informazion dal nestri autôr cence non e cence muse.
- 1Pierina Gallina Padovani
- 2Giada Padovani
- 3Armida Cudini
- 4Odilia Iosio
- 5Eda Casasola
- 6Marina Piasental
- 7Valentina Micoli Zucchero
- 8Daniela Gregoris
- 9:1-21Paola Benedetti
- 9:22-57Giulio Saccomani
- 10Silvana Neri
- 11Renata Rinaldi
- 12Giovanna Tonizzo
- 13Lorenzo Savonitto
- 14Massimiliano Beltrame
- 15Mario Grosso
- 16Marica Stocco
- 17Patrizia Pizzolongo
- 18Laura Montico
- 19Cristina Pilutti
- 20:1-28Marisa Gregoris
- 20:29-48Giacinto Venier
- 21Valeria Grillo


text:
1 CRONACHIS (24;25)
Letôr: Maurizio Gazziero
Lis classis dai predis
241Ancje i fîs di Aron a vevin lis lôr classis. Fîs di Aron: Nadab, Abiu, Ebiatar, Eleazar e Itamar. 2Nadab e Abiu a muririn prin dal pari e no lassarin dissendents. A faserin di predis Eleazar e Itamar.
3David, insieme cun Zadok dai fîs di Eleazar e cun Achimelec dai fîs di Itamar, ju spartì in classis seont il servizi ch’a vevin di fâ. 4Stant ch’al saltâ fûr che i fîs di Eleazar a vevin un numar di oms plui grant che no i fîs di Itamar, ju spartirin cussì: sedis sorestants di fameis pai fîs di Eleazar e vot pai fîs di Itamar. 5Ju dividerin tirant a bruscjete, tant chei che chei, parcè che and jere prins dal santuari e prins di Diu tant tra i fîs di Eleazar che tra i fîs di Itamar. 6Il scriturist Semaie fi di Netaneel, dai fîs di Levi, al fasè la liste presince dal re, dai sorestants, dal predi Zadok, di Achimelec fi di Ebiatar, dai sorestants des fameis dai predis e dai levits; si tirarin a bruscjete dôs fameis par Eleazar e une par Itamar.
7La prime bruscjete i tocjà a Joarib, la seconde a Jedaià, 8la tierce a Carim, la cuarte a Seorim, 9la cuinte a Malchie, la seste a Miamin, 10la setime a Akoz, l’otave a Abie, 11la none a Gjosuè, la decime a Secanie, 12l’undicesime a Eliasib, la dodicesime a Jakim, 13la tredicesime a Cupe, la cutuardicesime a Is-Baal, 14la cuindicesime a Bilghe, la sedicesime a Imer, 15la disesietesime a Chezir, la disevotesime a Apizes, 16la disenuvesime a Petachie, la vincjesime a Ezechiel, 17la vincjunesime a Jachin, la vincjedoiesime a Gamul, 18la vincjetreesime a Delaie, la vincjecuatresime a Maazie. 19Chestis a jerin lis voltis pal lôr servizi; a jentravin tal templi in volte, seont la regule metude jù dal lôr von Aron, come che i veve ordenât il Signôr, Diu di Israel.
20Par chel ch’al rivuarde chei altris fîs di Levi, pai fîs di Amram al jere Subael, pai fîs di Subael Jecdie. 21A rivuart di Recabie, il sorestant dai fîs di Recabie al jere Issie. 22Pai isearits, Selomot; pai fîs di Selomot, Jacat. 23Fîs di Ebron: Jerie il prin, Amarie il secont, Jacaziel il tierç, Jekameam il cuart. 24Fîs di Uziel: Miche; pai fîs di Miche: Samir; 25fradi di Miche al jere Issie; pai fîs di Issie, Zacarie. 26Fîs di Merari: Macli e Musi; pai fîs di Jaazie, so fi. 27Fîs di Merari te linie di Jaazie so fi: Soam, Zacarie e Ibri. 28Par Macli: Eleazar, che nol à vût fîs. 29Par Kis, i fîs di Kis: Jeracmel. 30Fîs di Musi: Macli, Eder e Jerimot. Chescj a son i fîs dai levits seont lis lôr fameis. 31Ancje lôr, come i lôr fradis fîs di Aron, a forin tirâts a bruscjete presince dal re David, di Zadok, di Achimelec, des fameis dai predis e dai levits; la famee dal prin fi compagne di chê dal fradi plui piçul.
Lis classis dai cantôrs
251David, insieme cui sorestants dal esercit, al metè di bande pes funzions i fîs di Asaf, di Eman e di Idutun, ch’a sunavin la musiche tes funzions cun citaris, cun arpis e cun covertoriis. Il numar dai oms ch’a vevin cheste incariche al jere chest:
2Pai fîs di Asaf: Zacur, Josef, Natanie, Asareele; i fîs di Asaf a jerin sot il comant di Asaf, ch’al sunave seont i ordins dal re. 3Par Idutun i fîs di Idutun: Ghedalie, Seri, Isaie, Casabià, Simei, Matatie: sîs sot il comant di lôr pari Idutun, ch’al cjantave cu lis citaris par dai glorie e par laudâ il Signôr.
4Par Eman i fîs di Eman: Bukie, Matanie, Uziel, Sebuel, Jerimot, Ananie, Anani, Eliate, Ghidalti, Romamti-Ezer, Josbekase, Maloti, Cotir, Macaziot. 5A jerin ducj fîs di Eman, profete di David in merit a lis peraulis di Diu; par alçâ la sô potence Diu i veve dât a Eman cutuardis fîs e trê fiis. 6Ducj chescj, sot il comant dal pari, ven a stâi di Asaf, di Idutun e di Eman, a cjantavin tal templi cun covertoriis, cun arpis e cun citaris, pal servizi dal templi, ai ordins dal re. 7Il lôr numar, contant ancje i lôr fradis esperts tal cjant dal Signôr, passâts ducj mestris, al jere di dusinte e otantevot. 8Si tirà a bruscjete pe volte ch’a vevin di funzionâ, i piçui compagn dai grancj, i mestris compagn dai dissepui.
9La prime bruscjete i tocjà a Josef, cui fîs e cui fradis: dodis; la seconde a Ghedalie, cui fîs e cui fradis: dodis; 10la tierce a Zacur, cui fîs e cui fradis: dodis; 11la cuarte a Isri, cui fîs e cui fradis: dodis; 12la cuinte a Natanie, cui fîs e cui fradis: dodis; 13la seste a Bukie, cui fîs e cui fradis: dodis; 14la setime a Jesareele, cui fîs e cui fradis: dodis; 15l’otave a Isaie, cui fîs e cui fradis: dodis; 16la none a Matanie, cui fîs e cui fradis: dodis; 17la decime a Simei, cui fîs e cui fradis: dodis; 18l’undicesime a Azarel, cui fîs e cui fradis: dodis; 19la dodicesime a Casabià, cui fîs e cui fradis: dodis; 20la tredicesime a Subael, cui fîs e cui fradis: dodis; 21la cutuardicesime a Matatie, cui fîs e cui fradis: dodis; 22la cuindicesime a Jeremot, cui fîs e cui fradis: dodis; 23la sedicesime a Ananie, cui fîs e cui fradis: dodis; 24la disesietesime a Josbekase, cui fîs e cui fradis: dodis; 25la disevotesime a Anani, cui fîs e cui fradis: dodis; 26la disenuvesime a Maloti, cui fîs e cui fradis: dodis; 27la vincjesime a Eliate, cui fîs e cui fradis: dodis; 28la vincjeunesime a Cotir, cui fîs e cui fradis: dodis; 29la vincjedoiesime a Ghidalti, cui fîs e cui fradis: dodis; 30la vincjetreesime a Macaziot, cui fîs e cui fradis: dodis; 31la vincjecuatresime a Romamti-Ezer, cui fîs e cui fradis: dodis.


text:
Masse atomiche
La masse atomiche (clamade ancje pês atomic pe confusion tal lengaç comun tra lis peraulis "pês" e "masse") di un isotop di un element chimic e je la masse di un atom di chel isotop, esprimût in unitâts di masse atomiche, (uma), che a si fondin sul isotop Carboni-12, che al à par convenzion un pês atomic di 12. Il pês atomic di un element chimic al ven definît come il pês medi dei siei isotops, tignint ancje cont di trop che i isotops a son presints in nature, in mût di belançâ il calcul.
Par esempli, si pues calcolâ la masse atomiche dal liti partint dai dâts ca sot;
- Il liti al à doi isotops stabii;
- Il Li-6 (7,59% di presince in nature) cun masse atomiche 6,015 uma
- Il Li-7 (92,41% di presince in nature) cun masse atomiche 7,016 uma
- Duncje il calcul al sarà chest:
- Il valôr che al ven fûr, 6,94 uma, e je la masse atomiche dal Liti, e ae fin e je avonde dongje di chê dal isotop Li-7, parcè che al è chel plui abondant in nature (su 100 atoms che si cjatin in nature, 92 a son difat di Li-7).
Une definizion simil si apliche ancje a lis moleculis, cjapant il non di masse moleculâr. Si pues calcolâ la masse molecolâr di un component sumant lis massis dai atoms che la componin, tignint cont des corrispondintis moltiplicazions. Cheste tecniche no ten cont de energjie chimiche di leam, che e je però par solit trascurabil.
Relazion cul concet di mol[cambie | modifiche il codiç]
Une mol di une sostance e pese simpri esatementri la masse atomiche o moleculâr di chê sostance esprimude in grams: in 12g (ven a stâi une mol, parcè che 12 è je la masse atomiche dal carboni) di 12C (che al à masse assolude di 1,99265 × 10-26) si cjatin 6,0221 × 1023 atoms, che al è il numar di Avogadro; e ancjemò, il pês atomic dal fier al è di 55,847, e une mol di atoms di fier e pesarà 55,847 grams.
Cheste formule e met in relazion il pês atomic cul numar di mols di un compost che si cognòs la sô masse:


text:
ISAIE (36)
Letôr: Lorena Lirussi
Zonte storiche
Prime ambassade assiriane
361Tal an cutuardicesim dal re Ezechie, Senacherib, re de Assirie, al tacà dutis lis citâts rinfuarçadis di Gjude e lis cjapà. 2Il re de Assirie al mandà di Lachis a Gjerusalem il grant copîr cuntune scorte impuartant. Al sostà ad ôr dal canâl de vascje disore, su la strade dal cjamp dal Lavadôr.
3I lerin incuintri Eliakim fi di Chelkie, sorestant dal palaç, Sebne, il scriturist, e Joac, fi di Asaf, l’archivist. 4Il grant copîr ur disè: “Disêt, par plasê, a Ezechie: Il grant re, il re de Assirie, al dîs cussì: Ce ise cheste sigurece che tu stâs fidât? 5Ti inludistu forsit che la peraule dai lavris e vali compagn dal consei e dal valôr in vuere? Cumò, di cui ti fidistu, che tu ti sês rivoltât cuintri di me? 6Ve: tu stâs fidât sun cheste cjane crevade, l’Egjit, ch’e jentre te man e le fore, se cualchidun al sta fidât sun lui. Cussì al è il faraon, re dal Egjit, par ducj chei ch’a stan fidâts sun lui. 7E se mi disês: Nô o stin fidâts sul Signôr, nestri Diu; no isal forsit lui che Ezechie i à tirât vie i çucs e i altârs e ur à dit a Gjude e a Gjerusalem: Vualtris o adorarês dome denant di chest altâr? 8Poben, impegniti cul gno paron, il re di Assur, e jo ti darai doi mil cjavai, se tu tu podarâs furnîmi i cjavalîrs par lôr. 9E cemût podaressistu tu rivâ a parâ indaûr ancje un dai plui piçui fameis dal gno paron? Epûr tu stâs fidât sul Egjit par cont di cjars e di cjavalîrs. 10E po àio marçât cuintri di cheste tiere par fiscâle cence la volontât dal Signôr? Propit il Signôr che mi à dit: Marce cuintri di cheste tiere e fischile”.
11Alore Eliakim, Sebne e Joac i rispuinderin al grant copîr: “Par plasê, feveliur ai tiei fameis par aramaic, parcè che nô lu capìn, e no sta fevelâur par ebraic a lis orelis dal nestri popul ch’al è su lis muris”. 12Al rispuindè il grant copîr: “Il gno paron mi àial forsit mandât a dîi chestis robis al to paron e a ti e no invezit ai oms ch’a son su lis muris, ridusûts a mangjâ la lôr porcarie e a bevi la lôr urine insieme cun vualtris?”.
13Alore il gran copîr al jevà in pîts e al berlà ad alte vôs par ebraic: “Scoltait lis peraulis dal gran re, dal re di Assur! 14Il re al dîs cussì: Ezechie nol à di imbussulâus, parcè che nol rivarà a salvâus. 15E nancje Ezechie nol à di fâus stâ fidâts sul Signôr disint: Di sigûr che il Signôr nus salvarà, cheste citât no sarà metude tes mans dal re di Assur. 16No stait a lâ daûr di Ezechie, parcè che il re di Assur al dîs cussì: Fasêt la pâs cun nô e rindêtsi; alore ognidun al podarà mangjâ ce ch’e bute la sô vît e il so fiâr e ognidun al podarà bevi l’aghe dal so poç. 17Fintremai che jo no vignarai e no us menarai tune tiere compagne de vuestre, une tiere di forment e di most, un tiere di pan e di vignâi. 18Ezechie nol à di imbussulâus disint: il Signôr nus liberarà! I dius dai forescj àno forsit salvade la lôr tiere des mans dal re di Assur? 19Dulà sono i dius di Amat e di Arpad? Dulà sono i dius di Sefarvaim? Àno forsit rivât a salvâ Samarie de mê man?”.
20Chei altris a tasevin e no ur àn rispuindude nancje une peraule, parcè che l’ordin dal re al jere: “No stait a tornâi rispueste”.
21Eliakim, fi di Chelkie, il sorestant dal palaç, Sebne il scriturist, e Joac, fi di Asaf, l’archivist, a tornarin di Ezechie cui vistîts sbregâts e i ripuartarin lis peraulis dal grant copîr.


text:
GJIONE (1)
Letôr: Paolo Pividori
Gjone i disubidìs a Diu
11La peraule dal Signôr e plombà sore di Gjone, fi di Amitai. I disè: 2“Jeve sù e va te grande citât di Ninive e berle cuintri di jê che la sô tristerie e je rivade sù fin chi di me!”. 3Gjone al partì, ma par scjampâ a Tarsis, lontan de presince dal Signôr. E lât jù a Jope, s’intivà tune nâf ch’e stave par lâ a Tarsis; al paià il viaç e al montà sù par lâ cun lôr a Tarsis, lontan de presince dal Signôr.
Gjone butât tal mâr
4Alore il Signôr al discjadenà sul mâr un aiaron e sul mâr si alçà un grant burlaç, che la nâf e riscjave di lâ in sfas. 5I marinârs, scaturîts, si meterin a berlâi ognidun al so diu e a butarin tal mâr dute la robe ch’e jere su la nâf, par slizerîle. Gjone invezit al jere lât jù te part plui rimite de nâf e, distirât, al durmive come un çoc. 6Il sorestant de sdrume i lè dongje e i disè: “Parcè duarmistu po? Jeve sù, clame il to Diu; salacor Diu al varà remission di nô e no nus fasarà murî!”. 7Intant si disevin un cul altri: “Anìn, tirìn la bruscjete par savê par colpe di cui che nus è plombade cheste disgracie”. A tirarin la bruscjete e la bruscjete i rivà a Gjone. 8Alore i domandarin: “Continus là che tu sês distinât e dontri che tu vegnis; di ce tiere che tu sês e di ce popul”. 9Ur rispuindè: “Jo o soi un ebreu e o tem il Signôr, Diu dal cîl, ch’al à fat il mâr e la tiere!”. 10Chei oms a cjaparin un grant spac e i domandarin: “Po ce âstu cumbinât?”. Di fat a jerin vignûts a savê che lui al scjampave lontan de presince dal Signôr, come che ur veve palesât. 11I domandarin: “Ce vino di fâti par che il mâr si cidini parsore di nô?”. – Che di fat il mâr al jere simpri plui sotsore –. 12Ur rispuindè: “Cjapaitmi e butaitmi tal mâr. Cussì il mâr si cidinarà parsore di vualtris. Di fat o ricognòs che chest grant burlaç us è capitât par colpe mê”. 13Tal fratimp lôr a ciririn di tornâ a tiere, ma dibant, parcè che il mâr al jere simpri plui discjadenât parsore di lôr. 14Alore a clamarin il Signôr e i diserin: “Signôr! No sta lassânus murî par colpe di chest om e no sta fâ colâ sore di nô sanc nocent. Di fat tu, Signôr, tu âs fat ce che ti à parût just”. 15Po a gafarin Gjone e lu butarin tal mâr; alore il mâr si cidinà de sô rabie. 16Podopo chei oms, gafâts di un grant timôr dal Signôr, i ufririn un sacrifici al Signôr e si avodarin a lui.


text:
Gram
Il gram al è une unitât di misure de masse. Al corispuint ae milesime part di un chilogram, unitât di misure ufiziâl dal sisteme internazionâl.
Storie[cambie | modifiche il codiç]
La peraule e derive dal latin gramma, ch'al stâ a significâ un piçul pês.
La definizion di gram e je stade rindude ufiziâl il 1 di Avost dal 1793 tal sisteme metric francês. Te sô definizion origjinâl, il gram al corispuindeve al pês assolût di un volum di aghe pâr al cubul de centesime part di un metri, ae temperadure di fusion de glace.
Al dì di vuê il gram nol è plui une unitât base, parcè che al è stât sostituît dal chilogram; al reste in dut câs un sô sotmultipli.


text:
LEVITIC (6)
Letôr: Daniela Zorzini
I sacrificis e i predis: l’olocaust
61Il Signôr i fevelà a Mosè e i disè: 2“A Aron e ai siei fîs tu ur darâs chest ordin: Cheste e je la regule pal olocaust. L’olocaust al restarà impiât te fughere parsore dal altâr dute la mari gnot, fintremai a buinore, e il fûc dal altâr al sarà tignût impiât. 3Il predi, metude sù la tonie e tirâts sù i mudandons di fîl, al gjavarà la cinise che il fûc al varà ridusût l’olocaust sul altâr e le poiarà in bande dal altâr. 4Podopo, dismetude chê munture e metude sù un’altre, al puartarà la cinise fûr dal campament, tun lûc mont. 5Il fûc al sarà tignût impiât sul altâr e no si varà di lassâlu distudâ; il predi al puartarà lens ogni buinore, al metarà parsore l’olocaust e al brusarà parsore vie il gras dai sacrificis. 6Il fûc sul altâr al à di jessi tignût simpri impiât, cence mai lassâlu distudâ.
La oblazion
7Cheste e je la regule pe oblazion. I fîs di Aron je ufrissaran al Signôr denant dal altâr. 8Il predi al cjaparà un pugn di farine di flôr cul vueli e cun dut l’incens che al è parsore de oblazion e al brusarà dut sul altâr come bonodôr acet in memorie dal Signôr. 9Aron e i siei fîs a mangjaran ce che al vanzarà de oblazion; si lu mangjarà cence levan, tun lûc sant, tal curtîl de tende de cunvigne. 10La part dai miei regâi che ur ài distinade a lôr no si à di cueile cul levan; e je robe santissime, tant che il sacrifici di espiazion. 11Dai fîs di Aron al podarà mangjânt ogni mascjo. E je une leç eterne par dutis lis vuestris gjenerazions in merit dai sacrificis consumâts dal fûc in onôr dal Signôr. Dut ce che al tocje alc di chestis robis, al devente consacrât”.
Ufierte dal predi
12Il Signôr i fevelà a Mosè e i disè: 13“Cheste e je l’ufierte che Aron e i siei fîs i ufrissaran al Signôr la dì de lôr consacrazion: la decime part di efa di farine di flôr, tant che oblazion par simpri, miege a buinore e miege sore sere. 14E sarà cuete cul vueli su la lastre; tu le puartarâs za impastade. La paste de oblazion tu le taiarâs a tocs, bonodôr che i plâs al Signôr. 15Chel predi, framieç dai fîs di Aron, che al sarà consacrât par cjapâ il so puest, al fasarà ancje lui cheste ufierte. E je une leç eterne. Al sarà brusât dut in onôr dal Signôr. 16Ogni oblazion dal predi e sarà brusade fin dapît; no si podarà mangjânt nuie”.
Il sacrifici di espiazion
17Il Signôr i fevelà a Mosè e i disè: 18“Feveliur a Aron e ai siei fîs e dîsiur: Cheste e je la regule pal sacrifici di espiazion. La vitime di espiazion e sarà sacrificade tal lûc che si sacrifiche l’olocaust, denant dal Signôr. E je une robe santissime. 19Le mangjarà il predi che le ufrissarà pal pecjât; al varà di mangjâle tun lûc sant, tal curtîl de tende de cunvigne. 20Dut ce che al tocjarà la sô cjar al sarà sant; se un got di sanc i sclipignarà la tonie, ce che al sarà sclipignât di sanc si varà di lavâlu tun lûc sant. 21Ma il crep che al varà doprât par cueile al sarà parât a tocs; se si le cuearà tune padiele di ram, si varà di russâle pulît e di resentâle cu l’aghe. 22Al podarà mangjânt ogni mascjo di famee di predis; e je une robe santissime. 23No si podarà mangjâ però nissune vitime di espiazion e il so sanc si lu puartarà te tende de cunvigne, pe funzion di espiazion. E sarà brusade cul fûc.


text:
Web software
since 1996
Disvilup Software
Cualchi esempli al vâl plui di mil cjacaris. Duncje, ve ca dôs peraulis su cualchidune des nestris realizazions.
Ricercje Mediche
O vin realizât un program par meti adun dâts, sempliç e intuitîf, di informazions medichis relativis a gjenars particolârs di pazients, concepît tant che cloud service e duncje fruibil di un grant numar di struturis sanitariis. Cui dâts metûts adun al è pussibil capî la eficacie dai farmacs e dai trataments, e duncje furnî un miôr servizi ai pazients. Par chest lavôr al è stât tant impuartant curâ, di là de sigurece dai dâts, ancje la privacy, midiant di sofisticâts sistemis di criptografie.
Gjestion Agjenzie Imobiliâr
Par risolvi i problemis organizatîfs internis a une agjenzie imobiliâr, costrete a vê a ce fâ cun tante cjarte, o vin preparât un program web-based là che la agjenzie e met dentri lis schedis dai imobii. A partî di chestis schedis al ven gjenerât automatichementri il sît web, a vegnin stampadis lis schedis pal archivi cartaci e ancje chês (cuntun set plui ridot di informazions) di consegnâ al client, e i sfueis di riclam di picjâ su la vetrine. Cun di plui il program al è stât integrât in maniere di podê, in maniere direte e automatichementri, gjenerâ e inviâ i aviis di vendite aes rivistis di setôr.
Manutenzions di Protezions Industriâls
La manutenzion di protezions industriâls e je une vore delicade, stant che e je regolade di normis precisis di leç su la sigurece dal lavôr. Il nestri program si interesse di gjestî lis scjadincis temporâls des manutenzions sedi su lis machinis che sui lôr singui components, o su cluster di machinis. Un sisteme di scjadinzis cun avîs al permet, a cui che al à di gjestî lis manutenzions, di vignî informât par timp, e la disponibilitât de documentazion in maniere direte dentri dal program (fruibil ancje di dispositivis mobiliis) al permet di fâ lis manutenzions stessis in maniere vuidade. Il program si ocupe ancje de stampe automatiche e a norme di leç di certificâts di conformitât, certificâts di garanzie e etichetis cun codiç a sbaris o QR-code.
Cumierç Eletronic
Lis nestris aplicazions a son ae base di varis sîts di cumierç eletronic. O vin simpri cirût di lâ di là di un sît biel di viodi e cun tancj efiets grafics, pontant ancje e soredut su la sigurece dai dâts dai utents (che a podaressin ancje jessi numars di cjarte di credit, ...), su la fuarce dal sisteme, su la scalabilitât e su leams cun sistemis esternis (gjestionâi, provider di transazions, compagniis di spedizion, ...). Vint disvilupât sistemis e-commerce sedi par aziendis europeanis che americanis, o vin acuisît esperience sul calcul automatic di tassis, coscj di spedizion e spesis doganâls par marcjanziis logadis in diviersis nazions e destinadis a dut il mont.
E...Su domande dai nestris clients, o vin disvilupât e o disvilupìn ancje tant altri. Contatinus!
© 1996-2014 Sigmafin sas
P. IVA IT-00400770939
Privacy


text:
1 CRONACHIS (27)
Letôr: Maria Marceddu
Organizazion militâr e civîl
271Ve i fîs di Israel, seont il lôr numar, i sorestants des fameis, i comandants di miârs e di centenârs e i lôr graduâts al servizi dal re, seont lis lôr classis, chê ch’e jessive e chê ch’e jentrave mês par mês par ducj i mês dal an. Ogni classe e veve vincjecuatrimil oms.
2A cjâf de prime classe, pal prin mês, al jere Jasobeam fi di Zabdiel; la sô classe e jere di vincjecuatrimil oms. 3Lui al jere de gjernazie di Perez e al comandave ducj i graduâts dal esercit pal prin mês.
4A cjâf de classe dal secont mês al jere Dodo di Acoc; la sô classe e jere di vincjecuatrimil oms.
5A cjâf de tierce classe, pal tierç mês, al jere Benaià fi di Joiadà, prin predi; la sô classe e jere di vincjecuatrimil oms. 6Chest Benaià al jere un dai plui bulos fra i Trente e al veve il comant dai Trente e de sô classe. So fi al jere Amizabad.
7Cuart, pal cuart mês, al jere Asael, fradi di Joab, e, dopo di lui, so fi Zebadie; la sô classe e jere di vincjecuatrimil oms.
8Cuint, pal cuint mês , al jere il graduât Sameut di Zerac; la sô classe e jere di vincjecuatrimil oms.
9Sest, pal sest mês, al jere Ire, fi di Ikes di Tekoà; la sô classe e jere di vincjecuatrimil oms.
10Setim, pal setim mês, al jere Chelez di Pelon, de gjernazie di Efraim; la sô classe e jere di vincjecuatrimil oms.
11Otâf, pal otâf mês, al jere Sibecai di Cuse, de gjernazie dai zerachits; la sô classe e jere di vincjecuatrimil oms.
12Nono, pal nono mês, al jere Abiezer, dai fîs di Beniamin; la sô classe e jere di vincjecuatrimil oms.
13Decim, pal decim mês, al jere Marai di Netofe, de gjernazie dai zerachits; la sô classe e jere di vincjecuatrimil oms.
14Undicesim, pal undicesim mês, al jere Benaià di Piraton, de gjernazie di Efraim; la sô classe e jere di vincjecuatrimil oms.
15Dodicesim, pal dodicesim mês, al jere Cheldai di Netofe, dal çoc di Otniel; la sô classe e jere di vincjecuatrimil oms.
16Par chel ch’al rivuarde lis tribûs di Israel: dai rubenits al jere sorestant Eliezer fi di Zikri; de tribù di Simeon, Sefatie fi di Maache; 17di chê di Levi, Casabià fi di Kemuel; dai fîs di Aron, Zadok; 18di chê di Gjude, Eliu, dai fradis di David; di chê di Issacar, Omri fi di Micjêl; 19di chê di Zabulon, Ismaie fi di Abie; di chê di Neftali, Jerimot fi di Azriel; 20dai fîs di Efraim, Osee fi di Azazie; de miege tribù di Manasse, Gjoel fi di Pedaie; 21de miege tribù di Manasse in Galaad, Ido fi di Zacarie; di chê di Beniamin, Jaasiel fi di Abner; 22di chê di Dan, Azarel fi di Jerocam. Chescj a jerin i sorestants des tribûs di Israel.
23David nol fasè il cens di chei ch’a jerin sot dai vincj agns, parcè che il Signôr al veve dit ch’al varès moltiplicât Israel tant che lis stelis dal cîl. 24Joab fi di Zeruià al veve scomençât il cens, ma nol rivà a finîlu; propit par chel si discjadenà l’ire su Israel. Chest cens nol fo segnât tal libri des Cronachis dal re David.
25Dai tesaurs dal re al jere sorestant Azmavet fi di Adiel; dai tesaurs ch’a jerin te campagne, tes citâts, tai borcs e tes toratis al jere sorestant Gjonate fi di Uzie. 26Dai lavorents de campagne, des voris de tiere al jere sorestant Ezri fi di Chelub.
27Dai vignâi al jere sorestant Simei di Rame; dai prodots dai vignâi che ju metevin tes cjanivis al jere sorestant Zabdai di Sefam. 28Dai ulivârs e dai fiârs, ch’a jerin te Sefele, al jere sorestant Baal-Canan di Ghedere; dai depuesits di vueli Joas. 29Des mandriis ch’a passonavin te taviele di Saron al jere sorestant Sitri di Saron; des mandriis ch’a passonavin in altris concjis Safat fi di Adlai. 30Dai camêi al jere sorestant Obil, l’ismaelit; des mussis Jecdaie di Meranot; 31des pioris Jaziu l’agaren. Dute cheste int e ministrave la robe dal re David.
32Gjonate, barbe di David, al jere conseîr; om fin e scriturist, insieme cun Jechiel fi di Cakmonì, ur stave daûr ai fîs dal re. 33Achitofel al jere conseîr dal re; Cusai l’arkit al jere amì dal re. 34Dopo di Achitofel, a cjaparin il puest Joiadà, fi di Benaià, e Ebiatar; comandant dal esercit dal re al jere Joab.


text:
SALMS (119:121-176)
Letôr: Gianni Toffoletti
Ain
121Ce ch’al è just e al va ben lu ài metût in vore:
no sta bandonâmi tes mans di chei che mi scjafoin.
122Dài al to famei une capare dal ben che tu i vuelis,
e che i triscj no mi tibiin.
123I miei vôi si consumin tal cirî la tô salvece,
tal cirî la tô promesse di justizie.
124Trate il to famei seont il to boncûr;
insegnimi i tiei ordins.
125Jo o soi un dai tiei fameis: dàmi inteligjence,
par rivâ a capî ce che tu vuelis.
126Signôr, al è rivât il moment di messedâsi:
la tô leç le àn strapaçade.
127Par chel jo i ten ai tiei ordins
plui che no al aur, al aur plui fin ch’al sedi.
128Par chel jo o stimi juscj ducj i tiei comants,
cu la cuâl che no pues nulî nissun troi di bausie.
Pe
129A son un spetacul i tiei ordins;
par chel la mê anime ju met in vore.
130E dà lûs la rivelazion des tôs peraulis;
ur dà sintiment ai sempliçs.
131O vierç cun arsetât la mê bocje,
parcè che la tô leç o brami.
132Ve dûl di me e ven a cjatâmi,
come che tu fasis cun chei che al to non i tegnin.
133Rinfuarce i miei pas seont la tô promesse;
che no sedi paronât di nissune tristerie.
134De sclavitût dal om deliberimi,
e o metarai in vore i tiei ordins.
135Fâs lusî la tô lûs sul to famei;
il to volê insegnimi.
136Dai miei vôi riui di lagrimis a spissulin,
parcè che la tô leç no custodissin.
Zade
137Tu tu sês just, Signôr,
e al va ben ce che tu distinis.
138Tu âs comandade la tô leç cun justizie,
cuntune veretât ch’e je uniche.
139La mê passion par te mi consume,
parcè che i miei nemîs a àn dismenteadis lis tôs peraulis.
140E je cence fin monde la tô promesse:
il to famei i ten che mai.
141Jo o soi piçul e mi sbelein,
ma la tô leç no ài dismenteade.
142La tô justizie e je une justizie eterne,
la tô leç e je rude veretât.
143Mi àn gafât l’aviliment e la pôre,
ma cui tiei comandaments jo mi consoli.
144Il to volê al è just par simpri;
fasimal capî e o vivarai.
Qof
145Cun dut il cûr o berli: Rispuindimi, Signôr!.
O vuei meti in vore i tiei ordins.
146O berli viers di te: salvimi!
O vuei tignî cont de tô strade.
147Mi presenti denant dì clamant jutori:
o speri tes tôs peraulis.
148I miei vôi a rivin prin des vuaitis
tal meti riflès su lis tôs promessis.
149Scolte la mê vôs seont il to boncûr, Signôr;
seont la tô sentence fasimi vivi.
150I miei nemîs a tradiment mi frontin:
lontans de tô leç a restin.
151Ma tu, Signôr, tu mi sês dongje,
e a son juscj ducj i tiei ordins.
152I tiei comandaments ju cognòs dopomai,
tu ju âs stabilîts par simpri.
Res
153Cjale in ce stâts ch’o soi e salvimi,
parcè che la tô leç no ài dismenteade.
154Difint la mê cuistion e sfrancjimi;
fasimi tornâ di ca seont la tô promesse.
155E je lontane dai triscj la salvece,
parcè che daûr dai tiei decrets no bacilin.
156Al è grant, Signôr, il to boncûr;
fasimi tornâ a vivi seont la tô peraule.
157I nemîs che mi stan sot a son masse,
ma jo il to volê no lu ài butât di bande.
158O ài viodût i traditôrs e mi à tocjât di rivielâmi,
parcè che no tegnin cont de tô promesse.
159Viôt trop ben che ur vuei ai tiei comandaments, Signôr;
seont il to boncûr torne a fâmi vivi.
160La fedeltât e je il struc de tô peraule;
ogni to just decret al dure par simpri.
Sin
161Cence une reson i grancj mi lambichin,
ma il gno cûr al à rivuart des tôs peraulis.
162Jo o cjati la mê pâs inte tô promesse,
come un che si è intivât tun grant tesaur.
163O ài in asse la falsetât e no le sopuarti;
impen che la tô leç o ami.
164Siet voltis in dì jo ti laudi,
par vie des robis justis che tu âs ditis.
165Chei ch’a amin la tô leç a son cjamâts di pâs;
no àn nuie che ju inçopedi.
166O spieti, Signôr, il to jutori;
i tiei comandaments o met in vore.
167E ten cont dal to volê la mê anime,
i vûl un ben di vite.
168O ten cont di ce che tu ordenis e tu insegnis;
denant dai miei vôi o ài lis tôs peraulis.
Tau
169Ch’al rivi li di te, Signôr, il gno berli;
fasimi capî ben lis tôs peraulis.
170Ch’e rivi denant di te la mê preiere;
liberimi seont la tô promesse.
171Ch’a cjantin la tô laut i miei lavris,
parcè che la tô leç tu mi insegnis.
172La mê lenghe ch’e cjanti la tô promesse,
parcè che a son ducj juscj i tiei ordins.
173La tô man ch’e vegni in gno jutori,
parcè che o ài sielzude la tô strade.
174O brami, Signôr, la tô salvece;
la tô leç e je la mê gjonde.
175La mê anime ch’e vivi e che ti laudi;
mi pararan i tiei judizis.
176Tant che une piore fûr di trop o voi indenant a sorte:
ven a cirî il to famei
parcè che i tiei precets no dismentei.


text:
LA PARABULE DAL MÊS
Gjesù pastôr e puarte des pioris
Zn 10,1-16
Une volte, cuant che un vescul al leve in visite pastorâl tun paîs, lis stradis e la place a jerin dutis sfodradis di manifestuts colorâts “Viva il Buon Pastore”. Come a dî che il vescul al jere il bon pastôr. O speri no in sostituzion di Gjesù! Ma no sai se il vescul al sintive la vôs des sôs pioris, se al capive la lenghe dal so popul, se al jere dispost a rimeti la sô vite (viôt mons. Rossi te Grande Vuere!). O viôt vuê che lis gjerarchiis e continuin a dineâ un dirit naturâl: preâ te proprie lenghe. Al è stât il coment a chest vanzeli a deventâ il document uficiâl de nassite di Glesie Furlane tal 1974.
Pre Roman Michelotti
101“In veretât, in veretât us dîs: Chel che nol jentre pe puarte tal sierai des pioris ma si rimpine dentri di un’altre bande, chel li al è un lari e un brigant. 2Invezit chel che al jentre pe puarte, al è pastôr des pioris. 3Il vuardean i vierç e lis pioris a scoltin la sô vôs e al clame par non lis sôs pioris e lis mene fûr. 4Cuant che al à paradis fûr dutis lis sôs pioris, al cjamine denant di lôr, e lis pioris i van daûr, parcè che a cognossin la sô vôs. 5No laran mai daûr di un forest ma a scjamparan lontanis di lui, parcè che no cognossin la vôs dai forescj”. 6Gjesù ur contà cheste parabule, ma lôr no capirin di ce che al intindeve fevelâur.
7Alore Gjesù al continuà: “In veretât, in veretât us dîs: O soi jo la puarte des pioris. 8Ducj chei che a son vignûts prin di me a son laris e brigants. Ma lis pioris no ju àn scoltâts. 9O soi jo la puarte. Chel che al jentrarà passant par me si salvarà; al jentrarà e al jessarà e al cjatarà passon. 10Il lari nol jentre che par robâ, par copâ e par fiscâ. Jo o soi vignût par che a vedin la vite e le vedin plui che bondante. 11Jo o soi il bon pastôr. Il bon pastôr al rimet la sô vite pes pioris. 12Il mercenari, invezit, che nol è pastôr e che lis pioris no son sôs, al viôt a rivâ il lôf, al implante lis pioris e al scjampe, intant che il lôf lis puarte vie e lis dispiert, 13parcè che al è mercenari e no si scompon pes pioris. 14Jo o soi il bon pastôr e o cognòs lis mês e lis mês mi cognossin me, 15come che il Pari mi cognòs me e jo o cognòs il Pari. E o rimet la mê vite pes pioris. 16E o ài altris pioris, che no son di chest sierai. Ancje chês o ài di menâlis dongje e a scoltaran la mê vôs e a saran un sôl trop, un sôl pastôr.


text:
dimarts, de juliol 03, 2007
The land of perdition
O ai viodût un coment di Giulia... graziis! a la fin lu torni a dî, chest blog al è come un diari lassât viert su la taule par cui che al passe e al vûl fermâsi... nuialtri.
A son ancje tornâts i argjentins... a son fuarts... o ai scugnût prestâ un pâr di barghessis, parcè che lis sôs lis à dismenteadis a... Tel Aviv :D... mah, doman di sere dopo dal esam, relax relax
2 comentaris:
eila mandi!ResponElimina
be, jo i soi une vore curiose e alore no podevi fa amancul di meti il nas talas tos robes!!!
par ricambià ti lasci il me indiris di blog, a l'è gnouf eh, dome poos dis di vite!!!
http://adrenalid.blogspot.com
in teorie a lè cusì...no mi lu impensi ben a memorie incjemò!!!
tantes bieles robes, mandi mandi
giulia
cui disial che al " mainly Friulian (useless) stuff"ResponElimina
al Furlan al e une vore Important...e je le lenghe de nestre anime :-)
In ogni mut ancje a me al plas la' a spas pai monts che pocjs voltis co ven in Friul. ( une volte ogni muart di pape a di al ver )
mandi, Norm
P.s. continue a scrivi ! ;-)


text:
Virgjili
Publi Virgjili Maron al jere un scritôr une vore sudizionôs. Al jere di Mantue, nassût tal 70 p.d.C. di une famee di possidents. Dopo di vê fat studis in diviersis citâts de Cisalpine, al vivè tra Rome e Napoli, dedicant dute la sô vite ae leterature e ae filosofie. Al fo cjapât dentri tal zîr dai amîs di Mecenat (Circul di Mecenat), un dai colaboradôrs che a jerin plui dongje di August, intune cui poetis Orazie Properzi. Al à componût: tra il 42 e il 39 p.d.C. lis Bucolichis (o Ecloghis), une racuelte di dîs componiments alegorics in viers ambientâts tal mont dai pastôrs; tra il 37 e il 30 lis Gjeorgjichis, che in cuatri libris a contin dai lavôrs e de vite dai contadins; tra il 29 e il moment de muart, 19 p.d.C., si dedicà a componi la Eneide.


text:
25 di Avrîl
Il 25 di Avrîl e je la 115° zornade dal Calendari Gregorian, (la 116° se l'an al è bisest). A mancjin 250 zornadis pe fin dal an.
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- 1945 - insurezion gjenerâl partigjane in alte Italie
Nassûts vuê[cambie | modifiche il codiç]
Muarts vuê[cambie | modifiche il codiç]
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- fieste de liberazion in Italie


text:
Ai 30 e ai 31 di Zenâr a Gjenue si fevele di Europe.
Il Dipartiment di Siencis Politichis de Universitât di Gjenue al inmanee un ‘seminari dedicât ai partîts europeans.
La iniziative si disvilupe dilunc vie di dôs zornadis là che l’argoment al ven frontât intune prospetive storiche, cu la presentazion dai diviers partîts europeans, e cjalant ae ativitât dal Parlament european e dai siei grups. Si fevelarà ancje dal sisteme european dai partîts e di cemût che lis fuarcis politichis a son daûr a preparâsi pes gnovis elezions europeanis cun intervents di esperts e di europaorlamentârs.
Dutis lis informazions in cont de iniziative si cjatin achì.